
הכנסת העשרים
מושב רביעי
<פרוטוקול מס' 566>
מישיבת ועדת החוקה, חוק ומשפט
יום שני, י"א באדר התשע"ח (26 בפברואר 2018), שעה 12:00
<סדר היום:>
<1. תקנות העמותות (קביעת סכום מרבי ונהלים לרישום תרומה בעילום שם בדוח הכספי)(ביטול), התשע"ז-2016>
<2. תקנות העמותות (טפסים)(תיקון), התשע"ז-2016>
נכחו:

<חברי הוועדה:> 
ניסן סלומינסקי – היו"ר
יוסף ג'בארין

יעל גרמן

רויטל סויד

מיכל רוזין

חברי הכנסת:

תמר זנדברג
<מוזמנים:> 
	עו"ד, מח' ייעוץ וחקיקה, משרד המשפטים 
	–
	לימור תוסייה כהן

	עו"ד, רשות התאגידים, משרד המשפטים 
	–
	יפית בבילה שמר

	סגנית ראש רשות התאגידים, משרד המשפטים 
	–
	אביטל שרייבר

	עו"ד, רשות התאגידים, משרד המשפטים 
	–
	גלי גרוס

	מרכזת חשבון לוויין למלכ"רים, הלמ"ס, משרד ראש הממשלה 
	–
	אסנת חזן

	מנכ"לית עמותת מנהיגות אזרחית 
	–
	ליאור פינקל-פרל

	יו"ר, מנהיגות אזרחית
	–
	אופיר כץ

	מנהלת המכון למשפט ופילנתרופיה, אוניברסיטאות ומוסדות אקדמים 
	–
	גליה פיט

	נציג ארגון שתי"ל-מייסודה של הקרן החדשה לישראל 
	–
	חובב ינאי

	נציג האגודה לשמירת זכויות הפרט
	–
	עודד פריד

	המכון למשפט ופילנתרופיה, מנהלת פרויקטים
	–
	ענת קליגר

	פורום עמותות ומלכ"רים, לשכת עורכי הדין 
	–
	אופיר שער

	ממונה חקיקה, לשכת עורכי הדין 
	–
	פנחס מיכאלי

	התנועה לחופש המידע
	–
	אור סדן

	מוזמן/ת
	–
	עידן בנימין 


<ייעוץ משפטי: >
נעמה מנחמי
<מנהל/ת הוועדה:>
אסף פרידמן
<רישום פרלמנטרי:>
אסתר מימון
<תקנות העמותות (קביעת סכום מרבי ונהלים לרישום תרומה בעילום שם בדוח הכספי)(ביטול), התשע"ז-2016>
<תקנות העמותות (טפסים)(תיקון), התשע"ז-2016>
<היו"ר ניסן סלומינסקי:>
צהריים טובים לחבריי חברי הכנסת לכשיגיעו, אנשי הממלכה, אנשי העמותות, לשכת עורכי הדין וכל המצטרפים, כולכם מבורכים. אנחנו עוסקים - - -

<נעמה מנחמי:>
תקנות העמותות (טפסים)(תיקון), התשע"ז-2016.

<היו"ר ניסן סלומינסקי:>
- - בתקנות העמותות. רק כדי לשחזר זה עוד עמותות, אני חושב, שנקבעו בקדנציה הקודמת, עוד בזמנה של השרה ציפי לבני. בעיקרון זה בקשה ורצון, מעבר לנושא של שרת המשפטים, גם של רשם העמותות ואנשיו, שבדקו, בחנו וראו שלטובת העמותות והיעילות שלהן והיעילות של כל מי שרוצה לצפות בעמותות, שיהיה גילוי נאות, יש צורך לעשות תיקונים מתיקונים שונים. 

אנחנו עוסקים בזה. נמשיך מהיכן שהגענו. דבר אחד, יש כמה תיקונים שנעשו ונקרא אותם, דבר שני, קפצנו על סעיף 1. אמרנו שנשאיר אותו לסוף. אני רוצה לגמור את כל הקריאה, ואז נחזור לסעיף 7א, אם אני לא טועה. 
<נעמה מנחמי:>
תקנה 7א ו-7ב.
<היו"ר ניסן סלומינסקי:>
נחזור אליהן, כדי שנוכל לסיים, לטובת העמותות.

<נעמה מנחמי:>
קודם אולי נעבור בקצרה על התקנות שבהן כבר נגענו בדיון הקודם ונחדד את התיקונים שתוקנו בעקבות הדיון. תקנה ראשונה שתיקנו בה מספר דברים – אנחנו בטופס המילולי, בטופס 7א. הכול במסגרת תקנה 10 כרגע. 
בפרט 2, דרכי התקשרות אחרות עם העמותה, מופיעה כתובת דואר אלקטרוני, ובעקבות הדיון, הוסף אם העמותה מסכימה לקבל דיוור מרשם העמותות באמצעות הדואר האלקטרוני במקום באמצעות המען הרשום, לרשום כן/לא. כלומר, הפכנו מברירת מחדל שבה אם העמותה מציינת את הדואר האלקטרוני, אז היא מחויבת לקבל את כל הדיוור דרך הדואר האלקטרוני, למצב שבו היא יכולה לבחור האם כן או לא.

עוד תיקון, גם הוא בעקבות הדיון הקודם. בעקבות הדיון מיום 4 בדצמבר הוסף חידוד לנושא מתן המען של נושא משרה או מי שאינו נושא משרה לקבלת דיוור מהעמותה, בין היתר בשים לב לכך שהכתובת הזאת והשם שלו מופיעים בצורה גלויה לציבור. לכן נחדד באותו אזור, מתחת למילים "לתשומת הלב" – 1. ניתן לציין בשדה "אצל", את שמו של נושא משרה או את שמו ומענו של יחיד שאינו נושא משרה בעמותה, ציון שמו של מי שאינו נושה משרה, מחייב קבלת הסכמה מצדו לקבלת דברי דואר של העמותה ולכך שפרטיו יהיו גלויים לציבור ויתכן כי יפורסמו באמצעים שונים ובכללם ברשת האינטרנט; 2. אין חובה למלא את הפרטים שבפרט 2 של חלק א', כולם או חלקם. את 3 הסרנו, מאחר שכבר שילבנו את זה ב-1.
עוד תיקון, שוב בעקבות הדיון הקודם. בטבלה שבחלק ב, טבלה 1, פעולות עיקריות שבוצעו בשנת הדוח, תחת "יעדים שנתיים  להגשמת מטרות העמותה הרשומות", חידוד רק להבהרה – "לשנה שלאחר שנת הדוח (קרי לשנה שבה מוגש הדוח) נא לציין אחד עד חמישה יעדים מרכזיים לפי סדר החשיבות". זה במקום מה שהיה כתוב שם קודם לכן.
עוד תיקון. תיקון הגדרה של "קרוב", גם זה בעקבות ההוראות גם לפני הדיון וגם תוך כדי הדיון. "'קרוב'- בן זוג, אח או אחות, הורה, הורי-הורה, צאצא  וכן צאצא, אח, אחות או הורה של בן הזוג או בן זוגו של כל אחד מאלה." זו הגדרה בהתאם להגדרה שנמצאת בחוק החברות.

בסוף הדיון הקודם הגענו למספר 7, בטופס 7א, טופס המילוי. נקרא את 7 שוב.
<גלי גרוס:>
גם התווסף משהו בעקבות - - -

<נעמה מנחמי:>
גם התווסף משהו, אז כבר נקרא הכול.

7. האם מכהנים או מועסקים בעמותה קרובי משפחה של נושאי משרה בעמותה?  
לעניין זה:
"נושא משרה" - כהגדרתו בפרט 3;

"קרוב" - כהגדרתו בפרט 6; 

___כן    ___לא 
אם כן, אנא פרט:

	שם נושא המשרה שקרובו מועסק או מכהן בעמותה
	תפקידו של נושא המשרה בעמותה  
	שמו של הקרוב
	תפקידו של הקרוב
	מהות הקשר המשפחתי
	שכר חודשי ממוצע ברוטו של הקרוב בשנת הדיווח (אנא סמן):
	היקף המשרה של הקרוב (באחוזים)

	
	
	
	
	
	( עד שכר מינימום*

(מעל שכר המינימום ועד 10,000

(10,000-20,000

(20,000-30,000

( מעל 30,000
	

	
	
	
	
	
	
	

	
	
	
	
	
	
	


היקף המשרה, כדי שלסכום שהוא משתכר תהיה משמעות אמיתית ואפשר יהיה להבין האם הסכום הזה גבוה או לא.

אנחנו בפרט 8. 

8. האם העמותה הייתה צד לעסקאות, שלא פורטו בפרטים 6 או 7, עם צדדים קשורים בשנת הדוח,  בכלל זה יש להתייחס להלוואות ולהתקשרויות לקניית או למכירת שירותים:
לעניין זה, "צד קשור" - כהגדרתו בפרט 6. 
הערה: לעניין מכירת שירותים, אין צורך לפרט עסקאות עם צד קשור, אם השירות ניתן כאחד מציבור הזכאים ליהנות משירותי העמותה על פי מטרותיה.
____ כן   _____לא 

אם כן, אנא פרט: 

	סוג העסקה
	סכום העסקה בשקלים חדשים
	שם הצד השני לעסקה
	הקשר בין הצד השני לעסקה לבין העמותה

	
	
	
	
	
	
	
	
	
	


הערות מישהו? אם לא, נתקדם.

9. האם העמותה קיבלה בשנת הדוח דרישה לתיקון ליקויים מאת גוף ציבורי 
לעניין זה, "גוף ציבורי"-  משרד ממשלתי, רשות מקומית או רשות אחרת המוסמכת לפי דין.

___כן    ___לא
אם כן, אנא ציין את שם הגוף הציבורי:_________ 

<היו"ר ניסן סלומינסקי:>
גלי, ברגע שתרצי לומר משהו, או לימור, תגידו. בינתיים היא קוראת.

<גלי גרוס:>
אנחנו מתואמים אומנם. נפגשנו עם נעמה, עבדנו עליהן ביחד.

<היו"ר ניסן סלומינסקי:>
כאן שתיקה זה כהודאה.

10. מאפייני העמותה:
	(1) תחומי פעילות: 

יש לסמן את תחום הפעילות העיקרי של העמותה בשנת הדוח, ולצדו לציין במקום המיועד לכך תת תחום, למשל: תחום פעילות – חינוך השכלה  או הכשרה מקצועית, תת תחום –  מעונות יום וחינוך קדם יסודי; ניתן לסמן עד שני תחומי פעילות עיקריים, לפי סדר החשיבות; יש לסמן אך ורק תחומי פעילות שבהם עסקה העמותה בפועל בשנת הדוח.

תחום פעילות עיקרי
תת תחום (אנא פרט)
איגודים מקצועיים; 
בריאות או הצלת חיים; 
דת; 
סביבה ובעלי חיים; 
ארגוני סנגור, שינוי חברתי ופוליטי;
חינוך  השכלה או הכשרה מקצועית;
מחקר מדע וטכנולוגיה;
מורשת או הנצחה;
ספורט; 
קהילה וחברה; 
קשרים בינלאומיים;
שיכון ופיתוח עירוני; 
שירותי רווחה;
תרבות או אמנות; 
קרנות פילנתרופיות (הקמת קרנות לעידוד או לתמיכה בגוף הפועל לאחת או יותר מהמטרות המנויות לעיל) והתנדבות; 



<אופיר כץ:>
בפירוט של הארגונים היינו רוצים להוסיף גם את ארגוני הגג כסוג של ארגון שאפשר לציין בדוח המילולי.
<גלי גרוס:>
קודם כול, הסיווגים האלה מבוססים על עבודה שנעשתה עוד ב-2012 בצוות בינמשרדי שבחן את הדיווחים השונים. עשינו עבודה כדי שהסיווג הזה יוכל להיות בסיס, אחר-כך גם בג"ץ עשה כל מיני חיפושים, מיונים, לגבי העמותה.

בשנה האחרונה עשינו עוד עבודה, גם מול הלשכה המרכזית לסטטיסטיקה, על בסיס הסיווגים שלהם, וגם העברנו את זה עוד סבב של הערות הציבור, ועל בסיס זה עדכנו פה את הרשימה. אנחנו מנסים שתהיה כמה שיותר אחידות גם מול הלשכה המרכזית לסטטיסטיקה, כך שגמישות גדולה מאוד תהיה גם בתתי-התחומים. תהיה רשימה וגם אפשר יהיה להוסיף כל תחום, וכמובן בתתי-תחומים יש ארגוני גג.
בצד של תחום הפעילות העיקרי, למיטב ידיעתנו יש שני גופים פחות או יותר שכתחום פעילות עיקרי זה יכול להיות רלוונטי אליהם, כי כל האחרים הם ארגוני גג שפועלים במסגרת תחום מסוים. זאת אומרת, ארגון גג בתחום החינוך למשל, ואז תחום הפעילות העיקרי שלהם הוא לא זה שהם ארגון גג, תחום הפעילות העיקרי שלהם הוא זה שהם פועלים למשל בתחום הבריאות, ואז תת-התחום שלהם הוא ארגון גג בתחום הבריאות.
חשבנו שבשביל האחד-שניים גופים הידועים לנו לא נכון לייצר תחום פעילות עיקרי והם יכולים להיכנס תחת קהילה וחברה, ואז תת-תחום יהיה להם ארגון גג. אופיר העלה את ההערה הזאת גם במסגרת ההערות האחרות שעלו מהציבור. שמענו, הקשבנו, זאת הסיבה שהחלטנו לא לייצר עוד תת-תחום שיהיה רלוונטי לבודד או שניים.
<נעמה מנחמי:>
ואז איפה את מציעה להם - - -
<גלי גרוס:>
אז הם יוכלו תחת קהילה וחברה כתחום פעילות עיקרי ותת-התחום שלהם יהיה ארגון גג, כשגם לפי תת-תחום, נגיד באתר הגיידסטאר, שבו הסיווגים האלה יעלו – באתר הגיידסטאר אפשר יהיה לעשות את החיפוש גם על בסיס תתי-תחומים, ואז כן אפשר יהיה להגיע אליהם כארגון גג. והארגון גג כסיווג שלהם או כסיווג משנה שלהם יופיע. אלה היו השיקולים. אין לי עמדה יותר מזה.
<היו"ר ניסן סלומינסקי:>
אופיר, אתה יכול להגיד שהיא לא שכנעה אותך?
<אופיר כץ:>
כן. זה נכון. הערתי את זה בעבר ואת ההסבר הזה כבר שמעתי, אבל אני לא כל-כך משוכנע, כי, יש יותר מאחד או שניים שעוסקים במגוון יותר רחב של תחומים. נכון שיש לא מעט כאלה שעוסקים במטריה ספציפית, יש לא מעט ארגוני גג. אני חושב שקהילה וחברה זה לא בדיוק כל מה שאנחנו עושים.
<ליאור פינקל-פרל:>
לארגוני גג יש מאפיינים ייחודיים של קידום מדיניות וקשר עם ארגוני השטח, שהם לאו דווקא סביב תחום התוכן, אלא קשר יותר ברמת הייצוג וקידום מדיניות. ואני חושבת שהמאפיין הזה הוא כן חשוב להיות כסקטור ולא כתת-תחום.
<לימור תוסייה כהן:>
לא הייתי בשיח הקודם ביניכם, אבל בהבנה שלי אתם נכנסים לארגוני סנגור, שינוי חברתי ופוליטי. אתם לא רואים את עצמכם כך?

<אופיר כץ:>
לא.

<לימור תוסייה כהן:>
למה?
<אסנת חזן:>
אני מהלשכה המרכזית לסטטיסטיקה ואנחנו עוסקים הרבה בסיווג. אכן סוג הפעילות שאתם עושים בקידום חברה אזרחית, מבלי להיכנס למטרות של הקידום – קידום חברה אזרחית כשלעצמו נמצא באמת בתוך ארגוני סנגור, בתוך תת-תחום. כל התחום של ארגוני סנגור גם מדבר על סנגור, אבל גם על פעילות אזרחית, פעילות של חברה אזרחית, קידום חברה אזרחית, ולכן יש לכם מקום מובנה בסיווג המקורי.

<היו"ר ניסן סלומינסקי:>
אני רואה שאנשי המקצוע, כולם חושבים כך. אתם נמצאים בפנים ולא מדירים אתכם חס ושלום, אז בואו נמשיך.

<נעמה מנחמי:>
	(2) אזורי פעילות: 
אנא סמן אזור אחד או יותר בו פעלה העמותה בשנת הדוח מבין הרשימה המפורטת להלן; אפשר לסמן יותר מאזור אחד ; 
ארצי;
אזורי;
דרום;
צפון;
מרכז;
תל-אביב;
ירושלים;
חיפה;
יהודה והשומרון; 
מקומי (אנא בחר מתוך רשימת ישובים, ניתן לבחור יותר מישוב אחד 
אחר (אנא ציין  את שם המקום באופן חופשי).



<נעמה מנחמי:>
אולי זה הזמן לתזכר את מי שבמקרה שכח או לא מכיר, שכל הדפוסים האלה ייראו אחרת. הם ישבו באופן מקוון על אתר האינטרנט, וזה יהיה הרבה יותר ידידותי לקריאה ממה שכרגע אנחנו עושים.

(ג) קהלי יעד של העמותה בשנת הדוח: 
ניתן לבחור יותר מקהל יעד אחד

	
	
	
	אוכלוסייה מקומית; 

	
	
	
	אוכלוסייה ארצית; 

	
	
	
	שאינם אזרחי ישראל;

	
	
	
	אנשים עם מוגבלויות; 

	
	
	
	ארגונים ללא כוונת רווח; 

	
	
	
	בלתי מועסקים; 

	
	
	
	בני ישיבות ואברכים; 

	
	
	
	בני עדה או דת מסוימת; 

	
	
	
	בעלי העדפה מינית מסוימת; 

	
	
	
	גברים;

	
	
	
	הציבור הרחב; 

	
	
	
	חיילים, חיילים משוחררים, חיילי מילואים; 

	
	
	
	חולים; 

	
	
	
	ילדים ונוער;

	
	
	
	ניצולי שואה;

	
	
	
	נשים;

	
	
	
	סטודנטים או צעירים;

	
	
	
	עולים;

	
	
	
	קהילה גיאוגרפית או שכונה;

	
	
	
	 קשישים;

	
	
	
	תלמידי בית ספר;

	
	
	
	אחר;


(ד) מתן שירותים על ידי העמותה:

אנא בחר מתוך הרשימה המפורטת להלן, את האופן או האופנים שבהם ניתן השירות או הסיוע בידי העמותה. בנוסף, אנא ציין במקום המתאים, אם הדבר נוגע לעניין, האם השירות ניתן בתמורה או שלא בתמורה; ניתן לסמן יותר מאחד, הן בעמודות והן בשורות.

	
	
	
	ללא תמורה
	בתמורה
	בתמורה סמלית
	לא נוגע לעניין


<יעל גרמן (יש עתיד):>
מה זה "לא נוגע לעניין"? יש "ללא תמורה", "בתמורה" ו"בתמורה סמלית". מה זה "לא נוגע לעניין"?
<גלי גרוס:>
זה בכלל לא קשור. זה נוגע לשונות מאוד מאוד גדולה של עמותות. יש עמותות שבהן בכלל לא רלוונטי העניין של מכירת שירותים, לא בתמורה, ללא תמורה ולא באופן סמלי.
<יעל גרמן (יש עתיד):>
הם בכלל לא מוכרים שום דבר.

<גלי גרוס:>
הם בכלל לא בהקשר הזה.

<נעמה מנחמי:>
	
	
	
	ללא תמורה
	בתמורה
	בתמורה סמלית
	לא נוגע לעניין

	
	
	הפעלת מתנדבים 
	
	
	
	

	
	
	הלוואות או ערבויות 
	
	
	
	

	
	
	השמה והכשרה
	
	
	
	

	
	
	זכויות שימוש בנכסים 
	
	
	
	

	
	
	ייצוג, ייעוץ ומתן מידע 
	
	
	
	

	
	
	מוצרים או ציוד (השאלה, חלוקה או מכירה)
	
	
	
	

	
	
	מלגות או תמיכה כספית ליחידים 
	
	
	
	

	
	
	מימון מחקר או ביצוע מחקר
	
	
	
	

	
	
	מתן שירותים 
	
	
	
	

	
	
	סנגור ושדולה
	
	
	
	

	
	
	תמיכה כספית לארגונים
	
	
	
	

	
	
	אחר 
	
	
	
	


<גלי גרוס:>
כמובן זה יהיה הרבה יותר נוח, כמו שנעמה אמרה.
<היו"ר ניסן סלומינסקי:>
אדם ככה יכול לעבור ולקלוט - - -

<נעמה מנחמי:>
אנשים יסמנו וי ברשימה.
<גלי גרוס:>
זה יהיה הרבה נוח. לצורכי הדיון המשפטי אנחנו חייבים שיהיה כל המרחב של מה יהיה.
<לימור תוסייה כהן:>
יש לי הרהור. האם צריך לחדד שמדובר בתמורה כספית? הכוונה היא לתמורה כספית. נכון?

<גלי גרוס:>
נכון.

<לימור תוסייה כהן:>
אולי כדאי להבהיר את זה. 

<נעמה מנחמי:>
אין בעיה. נוסיף את המילה "כספית". אני אוסיף בראשונה ובשנייה. נראה לי בשלישית זה כבר רשום.
זכויות המקרקעין – אף התוספת הזאת היא בעקבות הערות שהגיעו לוועדה לאחר הדיון.
(ה)
זכויות במקרקעין
האם לעמותה זכות שימוש במקרקעין שניתנה על ידי גוף ציבורי, ובכלל זה רשות מקומית ורשות מקרקעי ישראל?

"גוף ציבורי" – כהגדרתו בפרט 9. 

כן/ לא 

אם כן – נא לפרט בטבלה שלהלן:

	פרטי הנכס (נא לציין את כתובת המקרקעין שלגביה ניתנה הזכות)
	תיאור הזכות (הקצאת קרקע בתמורה סמלית, הקצאת קרקע ללא תמורה או אחר)
	הגוף נותן הזכות
	מועד מתן הזכות


הרעיון הוא להגביר את השקיפות גם בנושא קרקע.

<היו"ר ניסן סלומינסקי:>
הרבה פעמים זה נושא יותר כבד מהכול.
<גלי גרוס:>
ברור שאם זה כבר הוקצה בעבר – הכוונה היא, כמו שאמרנו, שהדוח הזה ימולא באופן מקוון, שחלק מהנוחות המקוונת היא גם שנתונים משנים קודמות, שכבר מולאו, יופיעו. ואז צריך רק לסמן את הדברים ששונו. לא יצטרכו בכל שנה מחדש להזין את כל פרקטי הקרקע, אם היא כבר הוקצתה בשנים קודמות, אלא זה כבר יופיע וימשיכו הלאה לסעיפים הבאים.

<היו"ר ניסן סלומינסקי:>
פעם אחת עובדים, ואחר-כך זה קל. ברוך השם.

<נעמה מנחמי:>
11. פירוט נתונים כספיים נבחרים לשנת הדוח 
(1) נתונים כספיים כלליים 
	מחזור הפעילות  (הכנסות)                                                                                       בשקלים חדשים

	
	הקצבות והשתתפויות:
	מהמדינה
	

	
	
	מרשויות מקומיות
	                     

	
	
	מאחרים
	                     

	
	
	 סך הכול
	                     

	
	 תרומות
	בארץ
	

	
	
	מחוץ לישראל 
	                    

	
	
	סך הכול
	                    

	
	הכנסות מפעילות לקידום מטרות העמותה 
	מתן שירותים למדינה 
	                      

	
	
	מתן שירותים לרשויות מקומיות
	

	
	
	מתן שירותים או מכירות לאחרים
	

	
	
	סך הכול
	

	
	הכנסות אחרות 
	מדמי חבר
	                     

	
	
	ממקור אחר (מימון, השכרה, פרסום וכיוצא באלה)
	

	
	
	סך הכול
	


<אופיר כץ:>
"מכירות" זו לא מילה כל-כך טובה לפי דעתי. אני חושב שמתן שירותים זה מספיק. אפשר "בתמורה".
<נעמה מנחמי:>
כתוב "מתן שירותים או מכירות".
<אופיר כץ:>
עכשיו יש סיפור חדש. מע"מ הוציאו הוראות חדשות שכל מי שמשתתף במכרז, כל ארגון חברתי שמשתתף במכרז, ברווחה למשל, יראו אותו כעושה עסק. זה דבר חדש לגמרי. כמובן הישגנו על זה, ועכשיו ברשות המסים מתעסקים בזה מחדש, כי זה אבסורד לקשור את העובדה שארגונים חברתיים נותנים שירותים ויגידו שהם עסק לצורכי מע"מ ויתחילו לשלם מע"מ. המילה "מכירות" לפי דעתי לא מתאימה. אפשר "שירותים בתמורה".
<גלי גרוס:>
אני תוהה אם אין מכירות אמיתיות שהעמותות מבצעות כחלק מהפעילות שלהן.
<אביטל שרייבר:>
מכירת כרטיסים.
<גלי גרוס:>
למשל מכירת כרטיסים לתיאטרון. היית קורא לזה מתן שירות?

<פנחס מיכאלי:>
כל מתנ"ס.
<גלי גרוס:>
זה פרשנות מוזרה להגיד שזה מתן שירות.

<אופיר כץ:>
את יודעת שלדעתי התיאטראות לא צריכים להיות מלכ"רים, זה כבר סיפור אחר.
<היו"ר ניסן סלומינסקי:>
כרגע זה קיים. נכון, יש כאן מכירות, אז נשאיר את זה.

<נעמה מנחמי:>
	
	הכנסות אחרות 
	מדמי חבר
	                     

	
	
	ממקור אחר (מימון, השכרה, פרסום וכיוצא באלה)
	

	
	
	סך הכול
	

	סך הכול מחזור הפעילות 
(1) למילוי על ידי עמותה שמחזור פעילותה אינו עולה על 500,000 ₪:


זה אמור להחליף את הדוח הכספי. הכוונה היא שהאזור הזה יחליף את הדוח הכספי.

<גלי גרוס:>
לגבי עמותה שהמחזור שלה הוא עד 500,000. כל הדוח המילולי, כולל הפרטים שבסעיף הקודם אמורים להחליף את חובת צירוף הדוח הכספי לדוח המילולי. התוספת הזאת אמורה לתת יחד עם הנתונים הכלליים הכספיים תמונה כספית מספקת שתייתר - - -
<נעמה מנחמי:>
היא תחליף מהותית את הדוח.
<גלי גרוס:>
גם לגבי עמותה גדולה, שכן חייבת לצרף דוח מילולי יש חובה לצרף את החלק הזה, כי הרצון הוא לאפשר, באמצעות הדיווח המקוון על נתונים כספיים נבחרים, איזה חיפוש ופילוח יותר חכם אינטרנטי, שמאפשר יותר נתוני השוואה לגבי עמותות בנתונים הכספיים האלה שנבחרו. בחרנו אותם בצמצום כדי לא להכביד, מצד שני ניסינו לדלות את הדברים החשובים שיכולים להוות בסיס לחיפושים יותר מתקדמים לגבי הנתונים הכספיים של עמותה.
<נעמה מנחמי:>
את אומרת ש-(1), שמתייחס לעמותה קטנה, יקל על העמותה ויחסוך לה את הדוח הכספי, ודבר שני, לא יקל על העמותה הגדולה, אבל יקל על החיפוש למצוא מידע רב יותר.
<היו"ר ניסן סלומינסקי:>
גם עליי זה יקל, פעם אחת ממלאים. לא את הדוח הכספי, אבל הדברים שמסביב.
<יעל גרמן (יש עתיד):>
בדוח הכספי יש את ארבעת מקבלי המשכורות הגבוהים.
<נעמה מנחמי:>
חמשת - - -

<גלי גרוס:>
חמשת מקבלי המשכורות הגבוהה הם בנספח לדוח הזה. הם לא חלק מהדוח הכספי החשבונאי, הם בנספח והם גם בנספח לטופס הזה, ושם באמת ימלאו את הפרטים של חמשת מקבלי המשכורת - - -

<יעל גרמן (יש עתיד):>
האם זה יהיה גלוי?

<גלי גרוס:>
זה יהיה גלוי בתיק העמותה יחד עם השמות. באינטרנט זה יהיה גלוי עם התפקיד והמשכורת ללא השכר, כי זה מה שקבוע בסעיף 39א לחוק העמותות.
<נעמה מנחמי:>
ללא השם.

<היו"ר ניסן סלומינסקי:>
זה החוק, ואנחנו עוסקים בתקנות. אסנת, רצית להגיד משהו?

<אסנת חזן:>
כן. אני כאן בכובע הנתונים. מכיוון שאנחנו עסוקים לאסוף את הנתונים אודות העמותות ולהנגיש לציבור את הנתונים המצרפיים, אני פתאום מבינה שבכל העמותות הקטנות לא נוכל לראות את הדוחות הכספיים שלהן. צריך לומר שיש תחומי פעילות שבהם השיטה היא כזאת שיש מאות עד כדי אלפים ארגונים קטנים. זאת אומרת, זה אומנם המון ארגונים קטנטנים, אבל במצרפי זה מצטבר. ואז אם אין פירוט מספיק בדוח המילולי ואין לנו דרך לראות את הדוח הכספי, אנחנו מאבדים מידע משמעותי.
<נעמה מנחמי:>
איזה מידע חסר לכם?

<אסנת חזן:>
כבר היינו בשיג ושיח הזה לגבי פירוט ההכנסות, שאין הפרדה כל-כך בין מקורות התרומות למשל.

<גלי גרוס:>
לחלק הזה של הדוח המילולי יש חלק משלים שהוא הניסוחים שנוגעים לפירוט של התורמים והתרומות מעל סכום מסוים, שזה עומד להיות עיקר הדיון כשנגיע לשם בהמשך, אבל במסגרת ההיא יש התייחסות, והיו לנו דיונים קודמים גם עם אסנת בהקשרים האלה, כן יש פירוט לגבי מקור התרומה, מישראל, לא מישראל, יחיד, תאגיד, קרן – הדברים האלה מופיעים במסגרת הטבלה בלי קשר לשאלה אם התרומה תהיה חסויה או לא חסויה. הפירוט הזה יופיע, הוא יופיע באופן מקוון, ואפשר יהיה לדלות אותו.
לגבי הדוח הכספי של עמותה קטנה, צריך להבין שגם היום עמותה קטנה לא חייבת בביקורת רואה חשבון על הדוח שלה. הדוח הכספי שלה גם היום הוא משהו כזה שהיא מייצרת לעצמה בכתב יד ומגישה לנו. זה לא פורמט מובנה, זה לא כללי חשבונאות מקובלים. היא כוללת שם מידע בסיסי שחשוב לה שנראה, אבל אין באמת הבניה.

להבנתנו מה שמופיע פה, לפחות מבחינתנו, אלה הדברים החשובים ויש פה גם הבניה מאוד מדוקדקת, שגם תאפשר לכם ולציבור להשתמש במידע הזה באופן מקוון. זאת אומרת, יש פה שיפור משמעותי בהיבט של איסוף הנתונים גם ביחס לעמותה קטנה. אם יש נתון אחד שחסר, אז בואו, אפשר לדבר על הנתון שחסר.
<אסנת חזן:>
כבר דיברנו על זה. זה פירוט ההכנסות, לאיזה רמה נכנסים בפירוט ההכנסות. אני מבינה את השיקול שלכם שאתם אומרים שעמותה קטנה אחת - - -
<יעל גרמן (יש עתיד):>
למה רק ההכנסות?

<גליה פיט:>
הוצאות יש פה. אין פה התייחסות להכנסות של עמותות.

<יעל גרמן (יש עתיד):>
בפירוט?

<היו"ר ניסן סלומינסקי:>
מדובר על העמותות הקטנות, עד 500,000. מבחינת העמותות זו עזרה גדולה כי הן עמותות קטנות, וצריך להגיש דוח כספי, אז צריך לקחת רואה חשבון או מישהו וכו', וזה מסובך ומייקר אותן, ויכול להיות שזה יהיה.
<גלי גרוס:>
יש הכנסות ב-11א, שזה כבר חל על כולם, בנוסף יש פירוט נוסף לגבי ההוצאות ביחס לעמותה קטנה, ולגבי תרומות יש עוד פירוט שמהווה את מהות התורם.

<היו"ר ניסן סלומינסקי:>
אני מבין שגליה שכנעה את אסנת.

<יעל גרמן (יש עתיד):>
אנחנו סומכים על גליה, אבל אני בכל זאת רוצה לשאול. סך כול ההוצאות על המשכורת, האם יש?
<גלי גרוס:>
כן.

<יעל גרמן (יש עתיד):>
של הנהלה?

<גלי גרוס:>
כן, כן. יש בעלות הפעילות.
<נעמה מנחמי:>
אנחנו כבר נגיע לזה.

<גלי גרוס:>
גם לגבי עמותה קטנה וגם לגבי עמותה גדולה, כי זה סוג הנתונים שהיינו רוצים באופן מקוון - - -
<יעל גרמן (יש עתיד):>
- - - עמותה קטנה שאין לנו את הדוח הכספי. אני ארצה לדעת.

<נעמה מנחמי:>
אולי נקרא. אם תישארנה שאלות אז אחר כך.

	עלות הפעילות (הוצאות)

	
	הוצאות שכר ונלוות
	
	

	
	יתר עלות הפעילות
	
	

	
	
	סה"כ עלות פעילות
	

	עודף או גרעון שנתי (סה"כ מחזור הפעילות פחות סה"כ הוצאות העמותה) 
	

	יתרה בבנק 
	

	האם העמותה לקחה הלוואות שטרם נפרעו בשנת  הדיווח?  ___ כן     ___ לא 

אם כן, אנא פרט (מטרת ההלוואה, סכומה ותנאיה ככל שישנם):


(2) למילוי על ידי עמותה שמחזור פעילותה עולה על 500,000 ₪ (בהתאם לאמור בדוח הכספי של העמותה)

	הוצאות
	
	
	

	
	הוצאות הנהלה וכלליות
	הוצאות שכר ונלוות
	                      

	
	
	יתר הוצאות הנהלה וכלליות
	

	
	
	סך הכול הוצאות הנהלה וכלליות
	                      


<יעל גרמן (יש עתיד):>
היא כן מצרפת דוח כספי?

<נעמה מנחמי:>
היא כן.

	הוצאות אחרות
	

	סך הכול הוצאות העמותה
	

	עודף או גרעון שנתי (סה"כ מחזור הפעילות פחות סה"כ הוצאות העמותה)
	


(ב) נתונים לגבי תרומות שקיבלה העמותה בשנת הדוח:
<גלי גרוס:>
אני מציעה שנחזור על (ב) יחד עם 7א ו-7ב שהשארנו, כי זה הסעיף של - - -

<היו"ר ניסן סלומינסקי:>
תקפצי ל-(ג).

<נעמה מנחמי:>
(3) האם העמותה חילקה מלגות בשנת הדוח לנושאי משרה בעמותה, לעובדי העמותה או לקרוביהם? 
___כן    ___לא

אם כן, אנא פרט בטבלה שלהלן: 

	מספר זיהוי  
	שם משפחה
	שם פרטי
	תפקיד בעמותה/פירוט הזיקה לבעל תפקיד בעמותה 
	סיבת קבלת המלגה 
	סך הכול הכספים שניתנו לאותו אדם כמלגה בשנת הדוח 

	
	
	
	
	
	

	
	
	
	
	
	


לעניין פרט משנה זה - 
"מספר זיהוי"- כהגדרתו בפרט 2(ב) בחלק ב';

"נושא משרה" – כהגדרתו בפרט 3;

"קרוב" – כהגדרתו בפרט 6;
(ד) האם העמותה שילמה במהלך שנת הדוח שכר, גמול והחזר ההוצאות, לפי העניין, למנהל הכללי (אם לא נכלל בחמשת מקבלי השכר הגבוה של העמותה), לחברי הוועד ולחברי וועדת הביקורת או הגוף המבקר?  
___כן    ___לא 
אם כן, אנא פרט שכר, גמול והחזר הוצאות, לפי העניין, ששולמו במצטבר בשנת הדוח, למנהל הכללי, לחברי הוועד ולחברי ועדת הביקורת או הגוף המבקר:
	תפקיד בעמותה
	מספר זיהוי 
	 שם פרטי ושם משפחה
	גמול כולל ששולם במהלך השנה בשקלים חדשים (כולל שכר ששולם למנהל הכללי או לחבר הגוף המבקר)
	החזר הוצאות בעד השתתפות בישיבות


	החזר הוצאות אחר

	מנהל כללי
	
	
	
	
	

	יושב ראש הוועד
	
	
	
	
	

	חבר ועד
	
	
	
	
	

	חבר ועדת ביקורת 
	
	
	
	
	

	חבר הגוף המבקר
	
	
	
	
	


לעניין טבלה זו, "מספר זיהוי" – כהגדרתו בפרט 2(ב) בחלק ב'.
 (ה) האם יש נושאי משרה או עובדים בעמותה שגורם חיצוני לעמותה משלם את שכרם בעד ביצוע תפקידם בעמותה, כולו או חלקו?     

 ___ כן   ___לא
אם כן,  אנא ציין :
	מספר זיהוי של הגורם החיצוני
	שם פרטי ושם משפחה/שם התאגיד 
	טיב הקשר לעמותה
	כמות נושאי משרה או עובדים ששכרם משולם על ידי הגורם

	
	
	
	


לעניין טבלה זו, "מספר זיהוי"- כהגדרתו בפרט 2(ב) בחלק ב'.

12. פירוט אירועים חריגים או כל עניין מהותי אחר שאירע בשנת הדוח או עד למועד אישור הדוח באסיפה הכללית: 
לעניין זה:

"אירועים חריגים" כדוגמת: התפטרות מוסד ממוסדות העמותה, התפטרות המנהל הכללי או נושא משרה* אחר, שינוי משמעותי בקהל היעד של העמותה או באזור הפעילות שלה, פתיחה בחקירה פלילית כנגד העמותה או מי מנושאי המשרה בה בקשר עם ביצוע תפקידו בעמותה, הגשת כתב אישום נגד העמותה או נגד מי מנושאי המשרה בה בקשר עם תפקידו בעמותה, גילוי של מעילה בעמותה וכיוצא באלה. 

"נושא משרה – כהגדרתו בפרט 3.

	תיאור האירוע והשפעתו על העמותה
	מועד האירוע

	
	


 חלק ג': בעלי התפקידים המכהנים בעמותה ביום שבו אישרה האסיפה הכללית את הדוח 
לעניין חלק זה, "מספר זיהוי" – כהגדרתו בפרט 2(ב) בחלק ב'.
1. חברי הוועד:
	מספר זיהוי
	שם פרטי 
	שם משפחה
	כתובת דואר אלקטרוני  

	
	
	
	


2. חברי ועדת ביקורת או הגוף המבקר:

	מספר זיהוי
	שם פרטי/מספר התאגיד
	שם משפחה

	
	
	


3. מורשי החתימה:

	מספר זיהוי
	שם  פרטי
	שם משפחה
	תפקיד בעמותה

	
	-
	
	
	
	
	
	
	
	
	
	
	

	
	-
	
	
	
	
	
	
	
	
	
	
	

	
	-
	
	
	
	
	
	
	
	
	
	
	


הרכב החתימות הנדרש כדי לחייב את העמותה הוא:  

[image: image1.png]


  חתימתם של שניים ממורשי החתימה שפורטו לעיל בצירוף חותמת העמותה

[image: image2.png]


  הרכב חתימות אחר כמפורט להלן: ___________________________

(לדוגמא: אם ניתן להסתפק בחלק מהחתימות או אם נדרש הרכב שונה עבור נושאים שונים, או   בצירופים מבין מורשי החתימה לפי קבוצות)

חתימת חברי ועד העמותה
אנו, החתומים מטה, ____________ ו- ___________, שני חברי ועד העמותה, מאשרים בזאת את פרטיו של הדוח המילולי לשנת __20 המפורט לעיל ואת פרטי הנספחים לדוח המילולי והכספי, שהוגש לחברי ועדת הביקורת/לגוף המבקר ביום ___________ ושאישרה האסיפה הכללית ביום______________.


___________
___________

_____________



תאריך

           חתימה


       חתימה

        יש לצרף דוח זה לטופס 2 שבתוספת לתקנות העמותות (טפסים), התשס"ט – 2009, ולהגישו בצירוף פרוטוקול האסיפה הכללית שאישרה את הדוח המילולי ואת הדוח הכספי והמלצות ועדת הביקורת/הגוף המבקר לעניין הדוח המילולי והדוח הכספי לפי טופס 8 שבתוספת לתקנות האמורות.

        לתשומת לב – ניתן לצרף מסמכים לצורך הבהרות או ציון פרטים נוספים מעבר לנדרש בדוח.   

סיימנו את הדוח המילולי. עכשיו אנחנו חוזרים אחורה.
<גלי גרוס:>
נקרא את נספח 1 ונספח 2. נספח 3 ו-4 הם יתחברו ל-7א ו-7ב.

<נעמה מנחמי:>
נספח 1 לדוח המילולי והכספי
(תקנות 7(ג),16א 17 ו- 19)

רשימת חמשת מקבלי השכר הגבוה בעמותה לשנת ______

אם מועסקים בעמותה עובדים בשכר, יש לפרט את כלל התשלומים ששילמה העמותה או התחייבה לשלם לכל אחד מחמשת מקבלי השכר הגבוה בעמותה, לרבות תנאי פרישה ותשלומים שניתנו לאחר בשל העסקתם. 

	מספר זיהוי
	שם פרטי 


	שם משפחה
	תפקיד 
	שכר ברוטו שנתי
	היקף המשרה (אנא ציין את אחוז המשרה)
	מספר חודשי העסקה במהלך שנת הדיווח, ככל שהוא פחות מ- 12
	תשלומים אחרים והתחייבויות לתשלום ובכלל זה הלוואות, סכומי כסף או שווי כסף, הפרשות סוציאליות, תנאי פרישה וכל הטבה אחרת (פירוט מילולי וכמותי)

	
	
	
	
	
	
	
	


<גלי גרוס:>
אני רוצה לציין שמספר חודשי העסקה זה דבר שהתווסף בעקבות הערה של נעמה אגב הדיונים המכינים לכאן. היא אמרה: יכול להיות שהוא עוסק רק חודש מתוך השנה, וחשוב להביא את זה לידי ביטוי.

<יעל גרמן (יש עתיד):>
איפה זה יהיה?

<גלי גרוס:>
זה נספח שמוגש מדי שנה יחד עם הדוח הכספי והדוח המילולי. הנספח, כמו שאת רואה, יהיה בתיק העמותה הסרוק, כשאפשר גם להזמין אותו באינטרנט ולקבל אותו במייל, בכפוף לתשלום אגרה של 33 שקלים. הפרטים האחרים, שלא כוללים את מספר הזיהוי, שם פרטי ושם משפחה, הם גם יופיעו באתר הגיידסטאר, שבו יופיע התפקיד, אחוז המשרה, השכר וכו' וכו', אבל בלי השם. מספר הזיהוי לא יופיע בכלל. הוא יימחק.
<יעל גרמן (יש עתיד):>
האם בגיידסטאר יהיו לנו כל הפרטים?

<גלי גרוס:>
כן. חוץ מהשם.

<יעל גרמן (יש עתיד):>
בראשי תיבות או בכלל לא?

<גלי גרוס:>
בכלל לא.

<נעמה מנחמי:>
נספח 2 לדוח המילולי והכספי 
(תקנה 7(ה), 16א, 17 ו- 19)

תרומות מישות מדינית זרה לשנת _______

עמותה שמחזורה הכספי עולה על 300,000 שקלים חדשים תמלא נספח זה;

בנספח זה, "ישות מדינית זרה", "תרומה", "מחזור" - כהגדרתם בסעיף 36א לחוק.

האם נתקבלו במהלך שנת הדוח תרומות ששווין המצטבר עולה על סכום של 20,000 שקלים חדשים מתורם/תורמים שהם ישות מדינית זרה? 

___ כן ___לא 

אם נתקבלו תרומות כאמור יש לציין:

	זהות נותן התרומה
	סכום התרומה
	מטרת התרומה או יעודה
	התנאים לתרומה, לרבות התחייבויות שנתנה העמותה בנוגע לתרומה, בעל פה או בכתב, במישרין או בעקיפין, אם יש כאלה

	
	
	
	


האם יש לעמותה אתר אינטרנט?

 ___כן ___לא 

אם כן, על העמותה לפרסם את המידע לעניין תרומות מישות מדינית זרה באתר האינטרנט שלה.

אם לא. האם הכוונה שאתם תפרסמו?
<גלי גרוס:>
כן. אם לא, זה מה שהחוק אומר. החוק אומר שאם אין לעמותה אתר אינטרנט, אנחנו מפרסמים. מעבר לזה, בנוסף לסעיף 36א לחוק העמותות יש גם חובת דיווח רבעונית מכוח חוק גילוי התרומות מישות מדינית זרה, כולל התוספת שהייתה בשנה האחרונה, שגם זה נמצא אצלנו באינטרנט. אלה שני דיווחים נפרדים משני מקורות חוק שונים, אבל בסוף הם מתכנסים לאותו דבר.

נעמה, עוד דבר אחד לפני שאנחנו עוברים לנושא של התרומות - - -
<נעמה מנחמי:>
דווקא הייתי שמחה לדלג קודם לטופס 1.
<היו"ר ניסן סלומינסקי:>
לגמור את כל ההקראה.

<גלי גרוס:>
אני חושבת שעל התיקונים הספציפיים האחרים דיברנו בדיון הקודם.

<נעמה מנחמי:>
נריץ את זה ככל שאפשר. נוודא שבטופס העמותה נוסיף את פרט 3א. 

<היו"ר ניסן סלומינסקי:>
באיזה עמודים את?

<נעמה מנחמי:>
אנחנו עכשיו בעמוד 28, בטופס 1, בקשה לרישום עמותה, לפי סעיף 2 לחוק. כאן אנחנו מוסיפים את פרט 3א.

3א. האם בכוונתכם לנהל במסגרת העמותה פעילות המנוהלת או שנוהלה בעבר במסגרת תאגיד אחר, בין אם הוא רשום או שהיה רשום בעבר?
לא ___כן

אם כן, שם התאגיד __________; מספר התאגיד __________; סוג התאגיד (בחר את החלופה המתאימה: חברה ישראלית/ חברת חוץ / שותפות / שותפות חוץ / חברה לתועלת הציבור/ חברת חוץ לתועלת הציבור/ עמותה/ אגודה שיתופית/ תאגיד אחר שהוא __________ / הקדש ציבורי.";

ב-4 אנחנו רק מציינים שבהערה מתחת, "שימו לב: אם הנמען אינו בין המייסדים, נא לצרף את הסכמתו לכך שמענו ישמש כמען העמותה ולכך שפרטיו יהיו גלויים לציבור ויתכן כי יפורסמו באמצעים שונים ובכללם ברשת האינטרנט." זה אותו תיקון שעשינו גם בטופס 2.
<גלי גרוס:>
גם, וגם בדוח המילולי. כבר עשינו את ההתאמות בכל הטפסים האחרים.

<נעמה מנחמי:>
בכל הטפסים שנדרשת כתובת אלקטרונית זה אותו דבר, המע"מ וכו'. 

דרכי התקשרות אחרות עם העמותה:
העמותה מסכימה לקבל דיוור מרשם העמותות באמצעות הדואר האלקטרוני במקום באמצעות המען הרשום (נא לסמן): כן/לא.
טלפון: ___________________
אתר האינטרנט של העמותה: ______________

יתר הטופס נשאר כפי שהוא. הוא מולכם, אבל אין טעם לקרוא, כי אנחנו לא מתקנים אותו במקומות נוספים. 
טופס 2, התיקונים שמוצעים לטופס 2 הם בעמוד 34. בהערה שנמצאת במרכז העמוד – "הערה: יש לצרף המלצת ועדת הביקורת או הגוף המבקר, לפי טופס 8 שבתוספת, לתקנות העמותות (טפסים), התשס"ט – 2009. אם נתמנה רואה חשבון, יש לצרף גם את חוות דעתו על הדו"ח הכספי (לפי סעיף 38 (א) (3) לחוק העמותות, התש"ם - 1980). יש לציין כי עמותה חייבת במינוי רואה חשבון אם מתקיימות בה הוראות סעיף 19(ג) או 37(ב) לחוק העמותות, התש"ם – 1980".
· לאשר את הדו"ח המילולי והנספחים לדוח המילולי והכספי – מאחר שהוספנו אותם כרגע – לשנת _____ המצורף בזה.
	סך הכל מספר מצביעים: 
	

	מספר המצביעים בעד: 
	

	מספר המצביעים נגד: 
	


תוספת נוספת לטופס הזה בעמוד 37 היא פירוט המסמכים המצורפים. היו קצת שינויים בטופסולוגיה. נקרא אותם בצורה מסודרת.
פירוט המסמכים המצורפים: (נא לסמן ולמלא בהתאם)
	· פרוטוקול של האסיפה הכללית 

	·  דיווח על החלטה לשינוי מטרות (לפי טופס 4 שבתוספת לתקנות העמותות (טפסים), התשס"ט-2009) 
· דיווח על החלטה לשינוי תקנון (כולל נוסח תקנון משולב במקרים שבהם נדרש לצרפו לפי טופס שינוי התקנון) (לפי טופס 3 שבתוספת  לתקנות העמותות (טפסים), התשס"ט-2009);

	·  דוח מילולי לשנת _____ ערוך לפי טופס 7א שבתוספת לתקנות העמותות (טפסים), התשס"ט – 2009 ונספחים לדוח המילולי והכספי; 
·   דו"ח כספי יחד עם חוות דעת  רואה חשבון אם נתמנה. 

	· המלצת ועדת ביקורת/גוף מבקר לשנת ______לפי טופס 8 שבתוספת לתקנות העמותות (טפסים), התשס"ט-2009

בטופס 9 רשימת חמשת מקבלי השכר הגבוה – בוטל, מאחר שכבר הכנסנו את המידע הזה לדוח המילולי.


טופס 10 (הודעה על שינוי מען): 

גם כאן אנחנו עושים את אותם שינויים שכבר קראנו. הנושא של הדואר האלקטרוני, האם העמותה מסכימה לקבל את המידע בדואר אלקטרוני במקום בנייר ובדרכי התקשרות נוספות. ההבהרה שמי שנותן את כתובתו זה יהיה גלוי לציבור. ובכך סיימנו את כל הטפסים.

<יעל גרמן (יש עתיד):>
עכשיו הולכים לעיקר.

<נעמה מנחמי:>
אנחנו חוזרים לתחילת המסמך, לעמוד 2, לתקנה 4 לתקנות המתקנות, שזו תקנה 7א המוצעת.

<אופיר כץ:>
ברשותכם, יש לי הערה לפני זה. ההגדרה של תרומה בסעיף 2, הסיפה שלה היא בעייתית. נאמר שם "ובכלל זה תרומה שייעד תורם לעמותה אך הועברה אליה באמצעות גוף אחר".
<היו"ר ניסן סלומינסקי:>
איפה אתה קורא?

<אופיר כץ:>
בעמוד 2 למעלה. "'תרומה' – במישרין או בעקיפין" והסיפה אומרת "ובכלל זה תרומה שייעד תורם לעמותה אך הועברה אליה באמצעות גוף אחר".
אני רוצה להסביר את הדינמיקה ואת הבעיה בעניין הזה. ניקח למשל תרומות בארצות-הברית. בארצות-הברית יש גופים שמעבירים לישראל את התרומות. התורם תורם בארצות-הברית לגוף עצמו ומקבל שם את האישור שלו, ה-501c שלו. הוא מצרף לזה מה שנקרא "dinner advise". הוא אומר: אני מייעץ לכם לתרום את זה לעמותה כזאת או אחרת בישראל. הבורד של הגוף הזה, שיש לו - - -, הוא סוברני לחלוטין להחליט אם הוא מבצע את זה או לא מבצע את זה. זאת אומרת, ברגע שהוא עושה את זה, זה כבר הגוף התורם. לא התורם המקורי, אלא הגוף עצמו - - -

<היו"ר ניסן סלומינסקי:>
גם הסכום כבר לא יהיה אותו סכום, כי הוא מוריד לעצמו חלק.
<אופיר כץ:>
או שהוא מוריד או שהוא לא מוריד, זה דבר אחר. אני מוכן ללכת אפילו למה שעשינו פה בישראל עם הקרנות לתועלת הציבור. אנשים ייתנו כסף לקרן לתועלת הציבור, כשעד היום אף אחד לא הקים כזאת, זה כבר סיפור אחר, אבל באופן תיאורטי אדם יכול לבוא לקרן לתועלת הציבור, לתת תרומה ולהגיד: אני מייעד את זה לחינוך למשהו. הבורד של החברה הזאת לתועלת הציבור, הוא צריך להחליט אם הוא מסכים או לא מסכים. ברגע שהוא הסכים, זה כבר תרומה שלו. לכן לבוא ולהגיד: תן לי את התורם המקורי, שזאת הכוונה פה, זה יכול להיות בעיה. באמריקה בכלל זה יכול להיות בעיה שזה מסבך אותו עם בעיות המס.
<יעל גרמן (יש עתיד):>
אין כאן תורם מקורי. אני לא רואה איך מה שכתוב כאן סותר את מה שאתה אומר.
<גלי גרוס:>
אנחנו מסכימים. דיברנו על זה גם אתמול. מבחינתנו הפרשנות הנכונה לתרומה שלגוף שמעביר את הכסף לעמותה אין שיקול דעת. אם לגוף שמעביר את הכסף בסופו של דבר לעמותה יש שיקול דעת - -
<אופיר כץ:>
צריך להבהיר את זה.

<גלי גרוס:>
- - אז מי שהעביר את הכסף מבחינתנו הוא הגוף שהעביר ולא התורם שתרם. אם לעומת זאת, הוא אך ורק צינור, אותו גוף אחר, ואין לו שיקול דעת, אז הסעיף הזה יקבל ביטוי, ואז לדעתנו יש חשיבות גדולה לדעת מי עומד מאחורי התרומה, כי הגוף האחר הוא רק צינור.
<היו"ר ניסן סלומינסקי:>
אם נניח יש אפשרות לפרשנות כזאת או אחרת, והיא מפרשת שבאופן ברור כתוב כך, יש פרוטוקול ואפשר להסתמך על זה, וזה חוקי ולגיטימי. לא תמיד צריך לכתוב בפנים. יכול להיות ההפך, אם תכתוב יותר מדיי בפנים, תגיע למה שאתה חושש ממנו, ולא רוצה להגיע אליו. אם הפרשנות היא שלגוף המתווך אין בחירה חופשית, זה סיפור אחד. אם יש לו בחירה חופשית, זה סיפור אחר. אני מניח שזה ברור. לזה התכוונתם כאן? אם יש לו בחירה חופשית, לא צריך את "הגוף המקורי", מה שנקרא.
<גלי גרוס:>
התורם הוא אותו הגוף האחר, ואז אותו כותבים. אם הגוף האחר הוא רק צינור, והוא מעביר כספים באמצעות גוף שלישי, זה באמצעות גוף אחר.
<אופיר כץ:>
אני מודה שאני לא מכיר את המונח "צינור". אני לא מכיר את זה.

<יעל כהן-פארן (המחנה הציוני):>
אני אסביר לך. נגיד עמותות מתאחדות ביחד - - -

<היו"ר ניסן סלומינסקי:>
הוא צוחק שהוא לא מכיר.

<אופיר כץ:>
לא. אני לא צוחק. אני מתכוון ברצינות. אדם נתן תרומה לעמותה. צינור זו אמירה - - -

<יעל גרמן (יש עתיד):>
למה? יש בהחלט צינורות. אני יכולה להביא לך דוגמה שאני כראש עירייה קיבלתי תרומה להקמת מרכז למדעים, אבל התורם ביקש שזה יעבור דרך צינור של עמותה אחרת, כדי שהיא תפקח. לא הורידו שקל, לא הוסיפו שקל, זה היה צינור.
<היו"ר ניסן סלומינסקי:>
כשאתה אומר "צינור", אתה חושב שזה בא להסתיר משהו. כאן מדברים על צינור במובן שהכול גלוי וידוע, אתה רק מזרים - -

<יעל גרמן (יש עתיד):>
הכול גלוי וידוע, וזה מיועד לפקח שהתרומה באמת תלך למטרה - -

<היו"ר ניסן סלומינסקי:>
- - אתה יכול להזרים מים, אתה יכול להזרים נפט, אתה יכול להזרים גז. 

<יעל גרמן (יש עתיד):>
- - לתורם אין זמן, הוא לא יכול לעמוד ולראות אם באמת אני מקימה, כמה, מתי ובאיזה שלב, אז יש צינורות.
<היו"ר ניסן סלומינסקי:>
יש הרבה גופים כאלה.

<גלי גרוס:>
אפילו בתוך עמותה ספציפית תורם יכול להגיד: אני תורם את הכסף אך ורק לפרויקט א', והעמותה הולכת לפרויקט א'. אם העמותה הזאת היא קרן והוא אומר: אני רוצה רק לעמותה ב', היא תעביר לעמותה ב'. זה בסדר, זה לגיטימי, אין עם זה בעיה, אז המשמעות שהתורם זה ההוא שנתן את הכסף.
<גליה פיט:>
לצורך הבהרה במקרה הזה אני מבקשת לדעת אם הציפייה היא שהעמותה תרשום את התורם כמי שתרם לה או את הצינור כמי שתרם לה?
<יעל כהן-פארן (המחנה הציוני):>
זה התורם. זה מה שנאמר פה. 

<גליה פיט:>
זה למעשה עקיפה של המהלך התקין, כי מי שתרם לעירייה זו אותה עמותה שממנה הוא יקבל את הכסף. העמותה הזאת היתה יכולה לקחת את כספי התורם ולשים אותו בפרויקט אחר.
<היו"ר ניסן סלומינסקי:>
לא. היא לא יכולה.

<גליה פיט:>
בוודאי שהיא יכולה. בצורה הפורמלית ביותר, כשמדובר בגוף שמעביר כסף, הוא המעביר. מאיפה הוא קיבל? אין לנו שליטה על זה. ארגוני חברה אזרחית, כחוקרים, כאנשים שאוספים מידע, אנחנו לא באמת יודעים. אנחנו יודעים ממי באמת עבר הכסף. מאיזה חשבון בנק, אנחנו לא יודעים.
<יעל גרמן (יש עתיד):>
זה צריך להיות הגוף המקורי.

<היו"ר ניסן סלומינסקי:>
גליה עשתה הבחנה שנשמעת הגיונית. אם הגוף המעביר, "המתווך", נקרא לזה, אין לו זכות בחירה חופשית, הוא קיבל תרומה, אותה בדיוק הוא צריך להעביר לגוף הספציפי שאמרו לו, אז הוא לא רלוונטי. צריך לדעת מי התורם. רק הוא המעביר. לעומת זאת, אם לגוף המתווך יש אופציות, הוא אומר: אנחנו ממליצים, אם בסוף תחליט שלא, תיתן לגוף אחר, אין לנו מה לעשות, אולי בפעם הבאה לא נעביר דרכך משהו אחר, אבל זכותך, זה כבר משהו אחר. בסופו של דבר הגוף שתורם זה הגוף המתווך ולא הגוף המקורי, כי יש לו בחירה חופשית. זה נשמע סביר. אני חושב שזה הגיוני.

<יעל גרמן (יש עתיד):>
זו בדיוק הדוגמה שדיברנו עליה קודם. 

<אסנת חזן:>
זה הבדל תיאורטי או אנליטי שכולנו מבינים היטב. השאלה היא הפרקטיקה. זו דרך שעמותה תמיד יכולה להגיד: לא. הייתה לנו החלטה, ישבנו בישיבה והחלטנו שאכן נעשה את זה. אם עמותה, שהיא מהווה סוג של צינור, רוצה להסתיר את התורם המקורי, אין בעיה לעשות את זה.

<יעל גרמן (יש עתיד):>
את צודקת במאה אחוז. יש תורמים שרוצים להישאר אנונימיים.
<אסנת חזן:>
ודאי, וזה מאפשר להם - - -
<יעל גרמן (יש עתיד):>
הם מעבירים את זה דרך הצינור, כדי שהשם שלהם לא יהיה.

<גליה פיט:>
לכן הבחירה של העמותה שקיבלה את הכסף אם לרשום את שם התורם X, שתרם דרך העמותה השנייה, או לרשום את שם העמותה השנייה, היא בחירה שרירותית או אינטרסנטית.

<גלי גרוס:>
רוב העמותות הן נורמטיביות.

<יעל גרמן (יש עתיד):>
זה יכול לקרות בהחלט שהצינור יירשם כתורם, בעוד שהוא בכלל לא נתן שקל.
<גלי גרוס:>
יכול להיות שבחלק מהמקרים, אם העמותה תדווח לא נכון, היא באמת מפירה את ההוראות שמסדירות איך היא צריכה לדווח, ואז יקרה מה שיקרה. אנחנו מכוונים למה שאנחנו חושבים שצריך להיות, ומנחים את העמותה איך היא צריכה לדווח על תורמים. אם העמותה תפר את ההוראות הנורמטיביות שמנחות אותה - - -
<יעל גרמן (יש עתיד):>
למה היא מפירה את ההוראות?

<היו"ר ניסן סלומינסקי:>
הם מקווים שהיא לא תפר.

<גלי גרוס:>
הפרשנות של ההוראה אומרת שמבחינתנו היא צריכה לרשום את מי שהעביר לה בלי שיקול דעת. אם היא תעשה אחרת, היא תהיה חשופה לסנקציות על זה שהיא לא דיווחה נכון. אנשים שלא מדווחים נכון, צריכים לדעת שהם לא מדווחים נכון.
<יעל כהן-פארן (המחנה הציוני):>
מה שעולה כאן מהדברים של נציגת הקליניקה של אוניברסיטת תל אביב שהפרשנות פה היא אצל העמותה שמדווחת. כביכול את אומרת שאת מצמצמת לה את מרחב הפרשנות, אבל הוא עדיין קיים. היא יכולה לדווח שהיא קיבלה תרומה מ-X, X החליט שהוא נותן לי, לא התורם השני, ועכשיו תתווכחי מי צדק. עד כמה למשרד המשפטים, לרשם העמותות, יש יכולת להיכנס לנבכי הרישום הזה ולברר? מי שירצה – ישקר; מי שירצה – ידווח אמת. יש פה מנעד שלא ניתן לפיקוח.
<גלי גרוס:>
זה נכון.

<היו"ר ניסן סלומינסקי:>
מצד שני יעל אמרה שאם יש מצבים שהתורם לא רוצה, הוא רוצה להישאר בעילום שם, זו הדרך היחידה שלו להישאר בעילום שם. אם תמיד את חייבת לדווח עליו, גם כשהוא עושה את הדרך הזאת - -

<יעל כהן-פארן (המחנה הציוני):>
אנחנו רוצים שקיפות.

<היו"ר ניסן סלומינסקי:>
- - תפסידי את התרומה לפעמים, וזה חבל.
<יעל כהן-פארן (המחנה הציוני):>
מטרתנו לפתח כמה שיותר שקיפות.
<יעל גרמן (יש עתיד):>
אותו צינור שעליו אני מדברת, אני לא אומר, זו קרן מאוד מכובדת, היא בדרך כלל משמשת כצינור בדיוק למטרות האלה, אבל גם היא נתונה לפיקוח - -
<יעל כהן-פארן (המחנה הציוני):>
היא צריכה לדווח על כל התרומות שלה.

<יעל גרמן (יש עתיד):>
- -  זאת אומרת, שהיא חייבת לדווח, וכך אנחנו כן מגיעים למקור.
<גליה פיט:>
וזאת הדרך הראויה.

<היו"ר ניסן סלומינסקי:>
בינתיים נשאיר את זה כך, בפירוש שפירשת את זה, עם התורה שבעל-פה שנאמרה פה לפרוטוקול וכל הדברים האלה.
<אופיר כץ:>
יש לי קושי רב בזה, כי אדם מקבל את סעיף 46, הוא קיבל תרומה, הוא קיבל מהעמותה אישור לפי סעיף 46. מה זה אומר? שהכסף עבר לבעלות העמותה. הוא הזדכה במס. עכשיו הכסף בעמותה. העמותה צריכה להחליט מה היא עושה עם זה. הבורד שלה יכול להישמע לבקשתו של התורם שרוצה, ולהגיד: אני אעשה את זה. מבחינה משפטית היא יכולה להגיד: לא, הוא קיבל אישור לפי סעיף 46, הוא הזדכה במס.

<היו"ר ניסן סלומינסקי:>
ולכן מה? אתה אומר שצריך לכתוב גם את התורם המקורי?

<אופיר כץ:>
רק את העמותה, אני אומר.

<היו"ר ניסן סלומינסקי:>
אתה קיצוני על שני מצבים. מה שנאמר פה זה מעין פשרה בין רצון אחד, שירשמו תמיד את המקור, לבין מה שאתה אומר, שתמיד ירשמו רק את המתווך. הצעת הביניים היא שזה תלוי. אם המתווך הוא רק צינור, צריכים לרשום את המקור. אם המתווך, יש לו שיקול דעת, וכך ניתנה התרומה, רק עם המלצה, לא צריכים.

<אופיר כץ:>
הפתרון שלי יבוא בדיון כשנדבר על סעיף 7, שעמותה שקיבלה את הכסף, שם חייב להיות גילוי מלא מי התורם. ואז אתה יודע מאיפה העמותה הזאת עשתה את הכסף. על זה נדבר תיכף. אני חושב שצריך לעשות גילוי מלא. בסוף הרגולטור ידע מי נתן את הכסף, זה בסדר.

<גלי גרוס:>
ההנחה שזו עמותה ישראלית שנתנה את הכסף ולא עמותה מחו"ל, ואז הרגולטור בישראל - - -

<אופיר כץ:>
זה נכון.

<גלי גרוס:>
לכן אנחנו רוצים לדעת - - -
<היו"ר ניסן סלומינסקי:>
בהרבה מהגופים שמדובר בהם זה דווקא בחוץ-לארץ, שיש עמותה אחת שקשורה, עמותה גדולה שיש לה מערכת עם ארצות-הברית, היא מרכזת ואחר-כך מפצלת. כך ארגונים עובדים, כך הארגונים הישראלים.
<אופיר כץ:>
יכול להיות שאותה עמותה מפורסמת היא לא תגיד אפילו - - -
<היו"ר ניסן סלומינסקי:>
נישאר כרגע עם הצעת הפשרה ונראה איך נפתור את זה בסעיף 7. אני קורא לזה "הצעת פשרה", זו לא הצעת פשרה. הצעת הביניים, כלומר, בין רצון אחד, שתמיד זה יהיה המקור, לבין הרצון שלך, שרק המתווך. אני חושב שההצעה הזאת סבירה.

<יעל גרמן (יש עתיד):>
לי זה נראה סביר, אבל אם זה מפריע למישהו, אפשר בהחלט לחדד. אפשר לחדד מיהו התורם, ואם התרומה נעשתה דרך מתווך שלא קיבל החלטה. לחדד את זה.
<אביטל שרייבר:>
נכון. אנחנו גם נוהגים בהקשרים האלה כשיש באמת אי-בהירות, לכתוב בחוברת ההנחיות שלנו, שאנחנו מפרסמים באתר איך אנחנו רואים את הדברים. מכיוון שזאת התחלה, אנחנו גם נפרט יותר.

<היו"ר ניסן סלומינסקי:>
ניגש לסעיף 7. 

<נעמה מנחמי:>
אנחנו בתקנה 4 לתקנות שהוצעו.

<היו"ר ניסן סלומינסקי:>
חזרנו לעמוד 2.

<נעמה מנחמי:>
הוספת תקנות 7א ו-7ב לתקנות העיקריות.

7א. סכום מרבי לדיווח על תרומה
	(1) עמותה תנהל רישום של שמות תורמים לעמותה שתרומתם השנתית המצטברת עולה על 20,000 שקלים חדשים. 

	(2) הסכום המרבי לעניין תרומה שנתית מצטברת – אפשר להבהיר ולחדד שזה מתורם אחד – שרשאית עמותה שלא לרשום לגביה את שם התורם ופרטיו בדוח הכספי לפי התוספת השנייה לחוק הוא 150,000 שקלים חדשים לשנה.

	(3) על אף האמור בסעיף קטן (ב), עמותה תרשום בדוח הכספי שמו ופרטיו של תורם שתרומתו השנתית המצטברת עולה על 50,000 שקלים חדשים אם היא מהווה 20% לפחות מהמחזור הכספי השנתי של העמותה באותה השנה.  

	(ד) לעניין תקנה זו יראו כתורם אחד: 

	(1) יחיד ובני ביתו הסמוכים על שולחנו; 

	(2) תאגיד ובעל שליטה בו וכן תאגיד אחר המצוי בשליטת התאגיד או בשליטת בעל השליטה.  

	


	7.ב בקשת אישור מיוחד לחיסיון פרטי תורם

	(1) עמותה שתורם שהוא יחיד ביקש ממנה לחסות את פרטיו בנספח 3 לדוח המילולי והכספי בטופס 7א בתוספת, רשאית להגיש לרשם בקשה מנומקת בכתב שבה יפורטו: שם התורם, מספר הזהות שלו, מען התורם, סכום התרומה, הצורך בחיסיון פרטי התורם והאם קיים קשר בין התורם, עסקיו או ענייניו האישיים לבין פעילות העמותה.

	(2) לבקשה לפי תקנת משנה (א), יצורף תצהיר של חבר ועד בעמותה שיתמוך באמור בה;  הבקשה והתצהיר יהיו ערוכים לפי נספח 4 לדוח המילולי והכספי בטופס 7א בתוספת; לבקשה כאמור לגבי תרומה שסכומה עולה על 500,000 שקלים חדשים, תצורף גם בקשה מנומקת של התורם לחיסיון על פרטיו.

	(ג) הבקשה תוגש עד מועד הגשת הדוח הכספי והדוח המילולי של העמותה.

	(ד) הוגשה בקשה לפי תקנה זו, יאשרה הרשם אם התורם ביקש לחסות את פרטיו מטעמים של הגנת הפרטיות או רצון למתן בסתר ורשאי הוא לאשר את הבקשה גם אם שוכנע מנימוקים אחרים כי הדבר מוצדק בנסיבות העניין;  הרשם רשאי לדרוש כל מידע נוסף הדרוש לטיפול בבקשה לאחר הגשתה."


<גלי גרוס:>
כבר היום יש הסדר שקבוע בתקנות העמותות, קביעת סכום מרבי ונהלים לרישום תרומה בעילום שם בדוח כספי, התשס"ג-2002, שקובע שעמותה חייבת לצרף בנספח לדוח הכספי את רשימת כל התורמים שתרמו לה מעל 20,000 שקל, כשיש אפשרות גם לפי החוק, לפי התוספת השנייה לחוק העמותות, שהרשם ייתן אישור מיוחד שלא לפרסם את אותו תורם, גם אם הסכום עולה על הסכום המרבי שנקבע בתקנות האלה.

בפועל מה שקורה, שכבר לפני כמה שנים אנחנו פרסמנו נוהל להגשת בקשה לחיסיון תורמות, ועשינו שם כמה מדרגות. בין 20,000 שקל תרומה ל-150,000 שקל תרומה, ואז בין 150,000 שקל תרומה ל-500,000 ומעל 500,000, כשבעיקר מקשה פרוצדורלית על בקשת החיסיון.
בפועל יש משהו כמו 70 עמותות בשנה, בשנת 2016 לפחות, שהגישו בקשה לחיסיון פרטי התורם. זה יכול להיות יותר מתורם אחר. זה יכול להיות נוגע ליותר מ-70 תורמים.

<יעל גרמן (יש עתיד):>
כמה בקשות?

<גלי גרוס:>
70 בקשות.

<יעל גרמן (יש עתיד):>
לא, 70 עמותות.

<גלי גרוס:>
זה בין אחד לשלושה-ארבעה תורמים בממוצע. אין לנו תיעוד של כמה בקשות בדיוק. הרי היום אין טופס בדין, יש פרטים שצריך לדווח לפי חוק העמותות ויש טופס מומלץ שלנו. חלק ממה שנעשה כאן בטופס של הדוח המילולי, וזאת אחת הסיבות החשובות מאוד לעצם קיומו זה ההבניה של הדיווח במסגרת הדוח המילולי, שכבר עושה סדר, וגם תהיה חובה לציין, מה שהיום לא קיים – האם קיבלת תרומה, מה הסכום X שנקבע, אם כן או לא, האם אתה רוצה לחסות פרטי תורם, אם כן או לא, ותהיה טבלה מסודרת, שזה נספח 3, שעוד לא קראנו, וזה יהיה נתון גלוי לציבור, בין אם שם התורם גלוי ובין אם לאו, מה סכום התמורה, מה ייעוד התרומה, מיהו התורם, האם הוא תורם מישראל, מחו"ל, יחיד, תאגיד, קרן – כל הפרטים האלה יהיו הרבה יותר מובנים וידועים היום.

להערכתנו אחת הסיבות שיש רק 70 בקשות מתוך 13,000 עמותות שמקבלות אישור - - -

<יעל גרמן (יש עתיד):>
בואי נדייק, אמרת בין שניים לשלושה, זה עד 200 בקשות.
<גלי גרוס:>
יש יחסית מעט. בכל זאת מתוך הסך הכול זה יחסית מעט בקשות. חיסיון התרומות זה גם בגלל שהדיווח על התורמים לא מובנה עד הסוף. היום אם עמותה קיבלה תרומה מעל 20,000 שקל היא צריכה לצרף כנספח בדוח המילולי את פרטי התורמים, אבל לנו, כרשם העמותות, אין באמת מידע אם היא קיבלה או לא קיבלה תרומות מעל 20,000 שקל. עכשיו זה הרבה יותר מובנה, כי היא תצטרך לציין במפורש אם היא קיבלה או לא קיבלה. אם היא קיבלה, היא תצטרך באופן מובנה לענות.
<מיכל רוזין (מרצ):>
גם את הסכום?

<גלי גרוס:>
רגע. זה מסגרת הדיון. מה שרצינו לעשות כאן זה אגב ההסדרה בהבניה של חובת הדיווח, ולאור הניסיון שצברנו ביישום הנוהל הזה של חסיון תרומות, וגם על בסיס משפט משווה שערכנו – תיכף אני אספר עליו קצת – הגענו למסקנה ש-20,000 שקל כברירת מחדל של דיווח, שעליהם אפשר לבקש חיסיון, הוא סכום נמוך מדי, וצריך להעלות את הסכום הזה. אנחנו חשבנו להעלות אותו למדרגה הבאה שבנוהל שלנו, שזה 150,000 שקל. 
כמובן הסכום הוא משהו שאפשר לדבר עליו, אבל מהניסיון שלנו ועל בסיס היישום שעשינו וגם איזה הליך שיתוף ציבור קטן שעשינו במסגרת השולחנות העגולים שמנהל משרד ראש הממשלה, ושיחות עם פילנתרופים ועם גורמים נוספים, חשבנו ש-150,000 זה סכום שכבר משקף את הרף שצריך לגלות פרטי תורם, כשאנחנו מעלים גם את רמת הזיהוי של התורם וכוללים כאן גם את מספר הזיהוי של התורם, שזה לא יהיה סתם משה כהן, אלא שאפשר יהיה לדעת באמת מי זה אותו תורם שעומד מאחורי התרומה. נעשו כאן כל מיני איזונים.
<מיכל רוזין (מרצ):>
לא כמה הוא תרם?

<גלי גרוס:>
יש פה הליך שיש לו שני מישורים. במישור הראשון יש חובה בסיסית מאיזה רף סכום כספי צריך לדווח על פרטי התורם. בהקשר הזה רצינו להעלות את הסכום מ-20,000 ל-150,000 שקל.
<מיכל רוזין (מרצ):>
זה הבדל משמעותי.

<גלי גרוס:>
נכון, כשבמסגרת הדיווח, הדיווח הוא הרבה יותר מפורט. גם מראש אתה חייב לציין באופן מובנה כן/לא קיבלתי תרומה כזאת, ומעבר לזה, אתה צריך לציין פרטים הרבה יותר ברורים לגבי זהות התורם – מספר זיהוי, מהות התורם - - -
<יעל כהן-פארן (המחנה הציוני):>
משהו שלא היה עד היום.
<גלי גרוס:>
משהו שלא היה עד עכשיו. בכל מקרה, גם אם מבקשים בקשות חיסיון, המידע הזה מדווח לרשם העמותות. זאת אומרת, רשם העמותות בכל מקרה, את הפרטים האלה, הרחבים יותר, לגבי כל תורם ותורם, יודע.
מעבר לזה שהעלינו את הרף, שזה מתי כולם צריכים לדווח לנו, יש עוד כמה דברים מאחורי הקלעים שנשארו: האחד, שהעמותה כן חייבת לשמור תיעוד פנימי של כל תרומה מעל 20,000 שקל, זאת אומרת, שבתוך העמותה זה לא יכול להיות אנונימי. יש גם תקנות משלימות של רשות המסים, שקובעות חובת דיווח לרשויות המס על כל תרומה מעל 20,000 שקל. בבדיקה שלנו יש פה - - -

<יעל כהן-פארן (המחנה הציוני):>
בצורה גלויה? אם הם מחייבים דיווח על כל תרומה מעל 20,000 שקל בצורה שמגלה את שם התורם, מה עשית פה בתקנה?

<גלי גרוס:>
לרשות המסים בלבד.

<יעל כהן-פארן (המחנה הציוני):>
כן, אבל זה גלוי.

<גלי גרוס:>
לא. הדיווח לרשות המסים הוא לא גלוי בכלל.

<אופיר כץ:>
גלוי.

<גלי גרוס:>
הוא לא גלוי. יש פה הבחנה - - -

<יעל כהן-פארן (המחנה הציוני):>
הדוח הכספי של כל עמותה גלוי.
<גלי גרוס:>
אצלנו הוא גלוי, לא אצל רשות המסים. אצל רשם העמותות המידע גלוי. גם אני, כשאני רוצה כרשות מדינה לבקש מהם מידע, זו פרוצדורה מאוד מאוד מורכבת. 
ממה שבדקנו במקומות אחרים בעולם, חובת הדיווח היא סביב ה-5,000 דולר, נגיד בארצות-הברית על תורמים, אבל אך ורק לרשויות המדינה. לא ראינו ברירת מחדל גורפת, כמו שיש פה, של כל המידע לגבי תורמים מעל X סכום, שהוא גלוי, אלא אם כן מבקשים בקשת חיסיון. במובן הזה ראינו שישראל הרבה יותר מחמירה. עכשיו אנחנו מדברים רק על חובת הדיווח החוצה, לציבור הרחב, לא פנימה לרשויות.
<יעל גרמן (יש עתיד):>
זה ממש לא פייר. לא הבאתם את הדוגמה - - -
<היו"ר ניסן סלומינסקי:>
יעל, רק תני לה לסיים, ואז אני אתן לך להגיב.
<יעל גרמן (יש עתיד):>
כן, אבל הדוגמה הזאת לא הוגנת. כאשר תיקנו את חוק העמותות, ואסרנו בכלל, או שמאפס אנחנו מדווחים על כל רשות ממדינה שמדווחת - - -
<היו"ר ניסן סלומינסקי:>
ישות מדינית זרה. זה משהו אחר.

<יעל גרמן (יש עתיד):>
זה לא קיים. שם זה דבר ידוע, באירופה. ובארצות-הברית כשאומרים לי על מה שיש זה דבר שונה לחלוטין. אתם רוצים לעשות כמו באירופה, יאללה, בואו נעשה הכול, גם רשויות מדיניות זרות. זה לא הוגן.

<גלי גרוס:>
א', יש חקיקה ראשית שאנחנו כרגע לא דנים בה. אני באה מנקודת המבט המקצועית שלי ביחס לדיווח של 20,000 לעמותות. הכנסת בדיון הציבורי – הממשלה – עשתה הבחנה בין תרומות ממדינה ולא מדינה. אני שמה את זה רגע בצד, כי זה לא במסגרת המנדט שלנו לדון בו.
<יעל גרמן (יש עתיד):>
הבאת לנו את ההשוואה העולמית?

<גלי גרוס:>
בהקשר של תרומות מתורמים פרטיים, לזה אני מתייחסת כרגע. תמיכות של מדינה, גם מדינת ישראל אגב, מהשקל הראשון ידועות. ועדיין יש על זה שקיפות מלאה. 
אנחנו מדברים על תורמים פרטיים, ויש פה שני רבדים. הרובד הראשון זה מתי עמותה צריכה לגלות את הפרטים של התורם כחובה בסיסית, שזה חל על כלל התורמים מהסכום שנחליט עליו. השני, מתי עמותה יכולה לבקש חיסיון לגבי פרטי תורם. חיסיון לגבי פרטי תורם, וזה מתחבר קצת להערה שלך, אפשרנו בהצעה שלנו אך ורק לגבי תורם שהוא יחיד. גם תורם שהוא תאגיד, אם עושים לרגע את ההקבלה למדינה, לא יכול לבקש חיסיון מבחינת איך שבנינו את התקנות. אמרנו שתורם שהוא יחיד יכול. כדי שהדברים יהיו שקופים וברורים בצורה המרבית, גם הצענו הבניית שיקול הדעת של הרשם, שמעגן את המצב הקיים. 

יש הליך פרוצדורלי, יש בקשה של העמותה, בין 150,000 ל-500,000 שקל, שנתמכת בתצהיר של הוועד שאותו תורם לא הונצח בעמותה, ואין שום אזכור של הפרטים שלו במסגרת התרומה. מעל 500,000 שקל הצענו שהתורם עצמו יבקש באופן אישי, לא דרך העמותה – באופן אישי מהרשם בקשה לחיסיון, וששיקול הדעת יהיה כזה שאם התורם מבקש לתרום בסתר או לשמור על פרטיותו, שמבחינתנו זה משהו שהוא לגיטימי מבחינת תורם להגיד "אני לא רוצה שהפרטים שלי יסתובבו", המידע הזה יהיה גלוי אך ורק לרשם העמותות ולא לציבור הרחב. זה האיזונים שעשינו. 
שוב, נקודת האיזון היא קצת שרירותית. אפשר לחשוב אם 150,000 שקל זה גבוה מדיי או לא גבוה מדיי, זו בהחלט נקודה שרלוונטית לדיון הציבורי. 
אלה השיקולים המקצועיים שהדריכו אותנו, כי ראינו על בסיס דיונים שערכנו עם פילנתרופים או על בסיס הניסיון שלנו. אגב, זה גם נתמך בסופו של דבר – נמצאת כאן גם הלשכה המרכזית לסטטיסטיקה – על בסיס איזה מחקר שהם עשו של ההתפלגות של גובה התרומה. זה היה נראה לנו כסכום שהוא סכום רלוונטי ברמת השיקול המקצועי שלנו וכדי לערוך איזון בין הוספת והבניית פרטים על התורם והוספת הפרטים של מספר תעודת הזהות לבין חובת הדיווח הכוללת. שוב, זו הצעה שגיבשנו אצלנו, ברשם העמותות, על בסיס מה שהיה בפנינו.
<היו"ר ניסן סלומינסקי:>
לפני שאני אתן רגע לחברותיי, רק שאלה אחת. מבחינת העמותות עצמן, טוב להן הנושא הזה? זה עוזר להן לאסוף תרומות?

<יעל כהן-פארן (המחנה הציוני):>
אולי כדאי לשאול את נציגי החברה האזרחית.

<היו"ר ניסן סלומינסקי:>
רק דקה. החברה האזרחית זה גוף אחד.

<גלי גרוס:>
להבנתנו כן.

<יעל כהן-פארן (המחנה הציוני):>
נציגי העמותות.

<היו"ר ניסן סלומינסקי:>
גלי מכירה את העמותות ועובדת איתן. היא תגיד מה התחושה שלה.

<יעל כהן-פארן (המחנה הציוני):>
היא לא עובדת בעמותה.

<היו"ר ניסן סלומינסקי:>
אין כאן נציגי כל העמותות.

<יעל כהן-פארן (המחנה הציוני):>
לא, אבל יש כאן נציגות של מנהיגות אזרחית, שהיא ארגון גג של המון המון עמותות.

<גלי גרוס:>
יש פה נציגי ציבור שיכולים להגיד את עמדתם, אני בטח לא צריכה לדבר בשמם. אני כן יכולה להגיד שבשלב של עבודת ההכנה שעשינו אצלנו, דיברנו גם עם פילנתרופים, גם עשינו סקר ציבור וגם על בסיס הניסיון שלנו מִבַּקָּשׁוֹת חיסיון, הסכום הזה היה נראה לנו סכום שהוא כן משקף הקלה יחד עם איזון. במסגרת האיזון בין האינטרס הציבורי שבגילוי שמות תורמים, לבין האינטרס הציבורי שבהקלה מצד אחד על עמותות בדיווחים שלהם, ומצד שני בלי לפגוע ברצון של התורמים לתרום למגזר השלישי, זה היה נראה לנו האיזון הנכון. יכול להיות שאחרים יחשבו אחרת. אני לא רוצה לדבר בשמם בשום פנים ואופן. מבחינת הניסיון שאנחנו צברנו והשיחות שערכנו עם גורמים שונים, זה היה נראה לנו סכום או איזון נכון שמשקף את טובת המגזר השלישי בהקשר הזה.

ברור שלנו, כרגולטור, שקיפות העמותות מאוד חשובה לנו, אבל יש פה שני מישורים. יש מישור אחד של מה שקוף כלפיי, כלפי הרשויות, שאני יכולה לבצע את הרגולציה ואת הפיקוח שלי, ומה ששקוף החוצה, כלפי הציבור הרחב, ופה חשבנו שנוכל לעשות נקודת איזון מסוימת, שתאפשר לתורמים, וזה היה נראה לנו לגיטימי, לבקש שהם לא רוצים שהציבור ידע, כדי שלא יציקו להם, כי הם רוצים לתרום בסתר או מכל מיני סיבות שלהם, שהם לא רוצים שהפרטים שלהם יהיו ידועים. ברור שיכולות להיות עמדות אחרות. יש פה דיון ציבורי. השאלה הזאת היא שאלה ערכית במידה מסוימת.

<היו"ר ניסן סלומינסקי:>
יעל, את ביקשת ראשונה?
<יעל כהן-פארן (המחנה הציוני):>
האמת שיעל היתה פה לפניי.

<היו"ר ניסן סלומינסקי:>
אין בעיה.

<יעל גרמן (יש עתיד):>
אני רוצה להתחיל מהסוף. אם כבר מדברים על נקודת איזון, ודיברנו על נקודת איזון כאשר אנחנו מדברים על חמשת המשכורות הגבוהות, באנו ואמרנו שזה לא גלוי לציבור, אבל אפשר להגיש בקשה. זאת נקודת האיזון המינימלית שצריכה להיות. זה לא גלוי לציבור, אבל אם מישהו רוצה, הוא מגיש בקשה ונותנים לו את המידע. זה שהמינימום הזה לא קיים, זה מפתיע ביותר, כי אי-אפשר לבוא ולומר שאנחנו מאזנים פה, כשאין פה בכלל איזון. זה לא איזון שהציבור בכלל לא יֵדַע. התחלתי מהסוף, שזה המינימום. למזער, זה מה שהיה צריך להיות.
מבחינתי, אמרתי את זה לאורך כל הדיונים, גם בדיונים הקודמים, לציבור יש זכות אלמנטרית, הזכות הבסיסית, אפילו החובה, לדעת מי תורם. אנחנו הרי יושבים פה במדינה הזאת ואנחנו יודעים שיש קשר ישיר בין מספר עמותות לבין אנשים מסוימים, כשאותם אנשים שתורמים לעמותות מסוימות תורמים דרך אגב גם לאנשי ציבור. 
אני עכשיו לא הולכת לקרוא הכול, ואני גם לא אומר שמות, אבל למשל, יש אחים, נגיד שהם מגיאורגיה, שתורמים לעמותות רבות ולמוסדות דת וגם תורמים ליושב-ראש של תנועה מסוימת, נדמה לי שאתה שייך לה. לא חשוב. זאת סתם דוגמה.
<היו"ר ניסן סלומינסקי:>
לא יודע. אני לא מכיר את זה, אבל יכול להיות.
<יעל גרמן (יש עתיד):>
לא חשוב. הבאתי דוגמה אחת, יש הרבה מאוד דוגמאות. אנחנו צריכים להבין שהציבור חייב לדעת מי תורם, למי תורם, לאן זה מגיע. קודם כול, זה ההקשרים הפוליטיים, אבל לא רק ההקשרים הפוליטיים. תתאר לך שלי ייוודע שלעמותת אדם טבע ודין תורמים חיפה כימיקליים.
<היו"ר ניסן סלומינסקי:>
לא. מדובר על תרומה של אדם פרטי.
<יעל כהן-פארן (המחנה הציוני):>
תאגיד.

<נעמה מנחמי:>
בנושא הזה דווקא כן כדאי לחדד.

<גלי גרוס:>
יש פה שתי רמות. רמה אחת זה מה סכום התרומה הבסיסי שצריך לגלות. העלאה מ-20,000 ל-150,000 יכולה גם להשפיע, לצורך הדוגמה, על חיפה כימיקליים שנתנה פחות מ-150,000. הרמה השנייה היא לגבי תרומה שעוברת את הרף שקבענו, 150,000 שקל לצורך העניין. מתי אפשר לבקש חיסיון? פה אמרנו באופן חד-משמעי שתאגיד לא יכול לבקש חיסיון בכלל. מעל הרף הכספי שנקבע, התאגיד בהכרח  - - -
<יעל כהן-פארן (המחנה הציוני):>
פחות מ-150,000 שקל מתאגיד היא כן תהיה חסויה, כמו כל תרומה אחרת.
<גלי גרוס:>
אפשר להחליט אחרת. כרגע זאת ההצעה.
<מיכל רוזין (מרצ):>
אמרת משהו, ואז סתרת את עצמך. תאגיד לא יכול לבקש חיסיון?
<היו"ר ניסן סלומינסקי:>
מעל 150,000.

<גלי גרוס:>
יש פה שתי רמות - - -

<מיכל רוזין (מרצ):>
עד 150,000 הוא יכול.

<גלי גרוס:>
יש פה שתי רמות - - -

<מיכל רוזין (מרצ):>
בינתיים הדוגמה של יעל בעינה עומדת.
<גלי גרוס:>
אז זה לא רק תאגיד. יש פה שתי רמות - -

<מיכל רוזין (מרצ):>
נכון. השאלה למה לא להחריג תאגיד.

<גלי גרוס:>
- - האחת, מאיזה סכום ואילך חייבים לגלות את פרטי התורם. פה דווקא לא מצאתי לזה אח ורע בעולם. והשנייה, ברגע שהגעת לרף שמחייב דיווח מלכתחילה, מי יכול לבקש שלא לדווח על הסכום הזה. פה, בחיסיון, אמרנו שתאגיד לא יכול בשום פנים ואופן. לא נעשתה הבחנה ברף הסכום בין תאגיד ללא תאגיד. 

<יעל גרמן (יש עתיד):>
נתתי כרגע שני נימוקים.

<מיכל רוזין (מרצ):>
למה לא עשיתם?

<גלי גרוס:>
תורם זה כאילו מעגל חיצוני לעמותה. התפקיד של רשם העמותות זה לפקח על העמותה. זה התפקיד שלנו. אנחנו מפקחים על עמותות. אנחנו מרחיבים פה את המעגל, כי גם אנחנו מסכימים שלתורמים יכולה להיות השפעה על העמותה, בגלל זה מלכתחילה נקבעה חובת שקיפות, אבל עדיין זה המעגל הרחב יותר, ולכן ניסינו פה לעשות את האיזונים. בהקשר הזה אמרנו שאנחנו חושבים שתרומה לעמותה מתחת ל-150,000 שקל, ההשפעה על העמותה היא נמוכה, ואגב גם אמרנו ש-50,000 שקל - - -

<מיכל רוזין (מרצ):>
 את לא כוללת אחוז.

<היו"ר ניסן סלומינסקי:>
אם זה 20%.

<גלי גרוס:>
50,000 שקל אם זה 20%. אנחנו אומרים שאם זה לא 20% ופחות מ-150,000 שקל, ברמה של האיזון בין הביורוקרטיה לבין הצורך של הציבור לדעת, היה נראה לנו שנקודת האיזון היא שאין חובת דיווח. באנו מהכיוון הזה, מהכיוון של הביורוקרטיה.

<היו"ר ניסן סלומינסקי:>
מאה אחוז. כן, יעל.

<יעל גרמן (יש עתיד):>
מה שנעשה כאן זה תרתי דסתרי. מצד אחד באים ומתיימרים לשקיפות, ואני חושבת שחלק מהדברים האלה יפים מאוד. מצד שני, הדבר האלמנטרי, החשוב ביותר, התרומה שנותנים בין אם זה אדם פרטי ובין אם זה תאגיד לעמותות, כשאנחנו יודעים עד כמה הן מעורבות בחיים שלנו, לרבות בחיים הפוליטיים, אבל בוודאי בחיים האזרחיים, החברתיים והכלכליים – את זה אנחנו לא יודעים. זה דבר בלתי נסבל. אי-אפשר לקבל אותו, גם ה-20,000 להערכתי. אם אנחנו אומרים שמדינה זרה, אנחנו יודעים מהשקל הראשון והסכנו עם זה, קיבלנו את זה, אין שום סיבה שדין מדינה זרה לא יהיה כדין אדם פרטי ותאגיד.
<היו"ר ניסן סלומינסקי:>
תודה. יעל ואחר-כך רויטל.

<יעל כהן-פארן (המחנה הציוני):>
אני קצת מופתעת מגובה הסכום שעד אליו ניתן להסתיר את התורם, כי 150,000 שקל זה סכום לא מבוטל בכלל. זה ברור. השאלה היא למה בכלל להסתיר. הרי הכיוון צריך להיות שקיפות, שקיפות, שקיפות. אני חושבת כך, זו עמדתי. זה בסדר לא להטריח על סכומים קטנים, לפני כן היו 20,000 שקל, אולי אפשר להגדיל את זה במעט ל-50,000 שקל, אבל לעשות חיסיון כולל על תרומות עד 150,000 שקל, נראה לי שיש פה אלמנט של הסתרה, ואני תוהה את מי זה משרת.
האמירות הגדולות של השקיפות וכל חוקי העמותות האחרונים שעברו בשנתיים האחרונות, לאורם החוק הזה נראה שפשוט שיקרנו בחוקים הקודמים, כי אין מטרה של שקיפות, המטרה היא רק שקיפות מתורמים מסוימים מאוד לעמותות מסוימות מאוד. באופן כללי אנחנו לא בעד שקיפות, אנחנו בעד הסתרה, כי זה מה שיש פה.

הדבר היותר מאתגר הוא בעיניי הקריטריונים לחיסיון, כי החיסיון הוא על כל סכום מה-150,000 שקל וגם מעל 500,000 שקל.
<יעל גרמן (יש עתיד):>
מתחת ל-150,000.
<יעל כהן-פארן (המחנה הציוני):>
לא. מעל 150,000. אתה יכול לבקש חיסיון על כל סכום, על מיליונים, על מיליארדים.

<יעל גרמן (יש עתיד):>
כן, אתה יכול לבקש.

<יעל כהן-פארן (המחנה הציוני):>
ומה הקריטריונים שלפיהם תתקבל החלטה? זה חור שחור. זאת השאלה.

כשהצגת את הדברים אמרת ש-150,000 שקל היתה המדרגה השנייה שהיתה איפשהו בהיסטוריה.
<גלי גרוס:>
בנוהל שלנו.
<יעל כהן-פארן (המחנה הציוני):>
מה היה המקור שלה בנוהל הקודם? לא ברור לי - -
<גלי גרוס:>
אני יכולה להסביר.

<יעל כהן-פארן (המחנה הציוני):>
אני אשמח לשמוע. רגע. 

- - והשאלה אם היא רלוונטית, כי זה סכום גבוה מאוד, כשכל התרומות מתחתיו מוסתרות, בעיניי זה לא מידתי. זה נועד להסתיר משהו. 
אני באמת רוצה לשאול. האם זה בא מהכיוון הפוליטי או שזה בא מהכיוון המינהלי. זאת שאלה שאני שואלת פה לפתחכם. אני לא בטוחה שאתן יכולות לענות לי. אם זה בא מכיוון פוליטי, ברור מה הכיוון.
<גלי גרוס:>
אבל זה לא. 

<יעל כהן-פארן (המחנה הציוני):>
אם זה לא, תסבירו לי מאיפה בא 150,000. זה דבר אחד. ודבר שני, איפה כתובים הקריטריונים, שאולי צריך להכניס אותם לחוק, הקריטריונים של החיסיון, כי חיסיון הוא עד מיליארדים? זה לא כתוב. יש פה חיסיון, אז בואו נברר לפי מה - - -

<היו"ר ניסן סלומינסקי:>
אני מציע שתרשמו. ידברו עוד שתי חברות הכנסת ואחר-כך תתנו תשובות.

<מיכל רוזין (מרצ):>
קודם כול, העלית את זה בצורה מאוד תמימה ויפה - -
<יעל כהן-פארן (המחנה הציוני):>
תמימה ונעימה.

<מיכל רוזין (מרצ):>
- - אבל אין ספק שזה להשלמת החקיקה של תרומות מישויות זרות, ואין ספק - - -
<יעל כהן-פארן (המחנה הציוני):>
השלמה מהצד השני.
<מיכל רוזין (מרצ):>
זו השלמה, לא מהצד השני. זו השלמה, כיוון שאנחנו יודעים שרוב העמותות שמקבלות מישויות זרות הן שמאל, ולכן חוקק שהן לא יוכלו לקבל. הן יצטרכו להצהיר בכל מקום, על כל דבר, בישיבות ועדות וכדומה. לעומת זאת, אנחנו יודעים שרוב התרומות של עמותות הימין מגיעות מתרומות פרטיות. והנה באו בתמונת מראה הפוכה לחלוטין לכסות ולהגן על פרסום מי תורם למי.

אני לא מפנה אליכם את הסוגיה הפוליטית, זה לא עניינכם. הסוגיה הפוליטית על השולחן, שום היתממות, הכול ברור, רוצים להגן על עמותות הימין מול עמותות השמאל. הדברים ברורים לחלוטין. אנחנו גם יכולים להביא הוכחות איפה היו שחיתויות, איפה היו הסתרות ואיפה היה ניגוד אינטרסים, זה בדרך כלל היה בימין, אבל גם זה לא בשולחן הזה. זה לא מולכם, זה מול יושב-ראש הוועדה.

אני רוצה לשאול כמה שאלות. הרי ברגע שאני רוצה להעביר תרומות פרטיות, אני יכולה להעביר תרומה של 150,000, אני מיכל, הבת שלי תעביר עוד 150,000, בעלי יעביר עוד 150,000 ואבא שלי יעביר עוד 150,000. הנה, הגענו לסכומים מאוד מאוד גדולים, מוסתרים מעיני הציבור ובכלל. הגענו לסכומים הרבה יותר גבוהים.
לא ברור לי מאיפה ה-150,000, זה סכום מאוד מאוד גבוה. אני ניהלתי עמותה. ותאמיני לי, היה קשה מאוד להתרים עבורה, כי חלק מהעניין שזה נושא מאוד מאוד רגיש, אנשים חוששים. ותמיד באים בשם הארגונים האלה, ארגוני חברה, רווחה. אנשים מפחדים לתרום לאקי"ם, לאלו"ט, למרכזי סיוע לנפגעות תקיפה מינית, בעד המלחמה באיידס, כי הם מפחדים להיקשר בשם, כי יגידו להם: למה? איך אתם קשורים לזה? למה הנושא הזה מעניין אתכם? תמיד מביאים את העמותות האלה כדי להצדיק משהו הרבה יותר נורא. אני חושבת ש-150,000 שקל זה המון כסף. 
הרי אני יודעת שגם אם היה עד היום 20,000 שקל, גם אם מישהו תרם תרומות, הוא יכול היה להגיש בקשה מיוחדת. זה קיים. גם היום, אם מישהו יגיש פחות מ-50,000 או מעל, הוא יכול עדיין לבקש. יש מנגנון. המנגנון הזה קיים. כן, הוא דורש אקטיביות, הוא לא דורש הסתרה והחבאה מראש. הוא דורש אקטיביות. לי נורא נורא חשוב שלא ידעו שאני תורם, אני באמת תורם בסתר ואני לא רוצה שאף אחד ידע שנתתי, אני יכול להגיש בקשה, ורוב הסיכויים, ממה שאני יודעת שדיווחתם בישיבות הקודמות, הבקשה תאושר. מה הדחף לשנות את החוק ולעלות מ-20,000 ל-150,000? זו קפיצה. אני חלשה במתמטיקה, אני לא יודעת כמה זה. 

<יעל גרמן (יש עתיד):>
700 ומשהו אחוז.

<מיכל רוזין (מרצ):>
יפה, בשביל זה יש לי את יעל. זו פשוט קפיצה מטורפת באחוזים. ממילא יש מנגנון שמאפשר לכל אדם, גם אם הוא תורם 5,000 שקל להגיד: אני מבקש שזה יהיה חסוי, וברוב המקרים גם נענים, ולכן לא ברור לי מה הדחף הזה, חוץ מאשר ההסבר הפוליטי. 
צר לי, אבל זה לא פגיעה בשקיפות, זה הרבה יותר מפגיעה בשקיפות ובאינטרס הציבורי. יש פה משהו שהוא לא מובן. לא מובן למה הדחף, למה לשנות, מאיזה צורך זה הגיע. 
עם כל הכבוד, אני גם ויתרתי על תרומות של אנשים שהתביישו להגיד "אני תרמתי", בעיקר תאגידים וחברות דרך אגב, שיכולים לתרום יותר, אבל איך זה יצייר אותם ואיך זה יציג אותם. זה אחד מהמחירים של להיות עמותה שפועלת, שנאבקת ציבורית. אנחנו רוצים שיתרמו, אבל אנחנו לא רוצים להתחבא מאחורי אף אחד, מאחורי אף שם, שוב כאשר החוק מאפשר לי להתחבא, הוא נותן לי את האופציה. מה הדחף? תסבירו לי.
<היו"ר ניסן סלומינסקי:>
רויטל – עד שהיא תחזור, מי ביקש?
<יעל כהן-פארן (המחנה הציוני):>
אפשר לבקש תשובות קודם?

<היו"ר ניסן סלומינסקי:>
אולי תתנו גם להם תשובות ביחד.

<יעל גרמן (יש עתיד):>
אתה מצביע היום, ניסן?

<היו"ר ניסן סלומינסקי:>
נראה אם נספיק. אני לא יודע, יש לי עד 14:00.

<מיכל רוזין (מרצ):>
מה קרה? איפה הגיוס?

<יעל גרמן (יש עתיד):>
יגיע. יגיע. אם צריך, יגיעו.

<היו"ר ניסן סלומינסקי:>
זה לא פוליטי. חשבנו שהשמאל רוצה את זה בכלל. חשבתי שהשמאל ביקש את זה. עוד מעט הם יסבירו. אין לי מושג.

<יעל כהן-פארן (המחנה הציוני):>
אגב, אני חוששת שהתרומות מישות זרה לא פטורות מכל סכום.

<היו"ר ניסן סלומינסקי:>
זה לא קשור לפה.

<יעל כהן-פארן (המחנה הציוני):>
ברור, רק כדאי שזה ייאמר פה על השולחן.

<היו"ר ניסן סלומינסקי:>
רבותיי. אור, בבקשה.

<אור סדן:>
אני מהתנועה לחופש המידע. דיברנו על זה גם בדיון הקודם, ואני חוזר לזה היום. אנחנו מדברים על סכום של 20,000 שקל. דבר ראשון, אני לא מבין למה לצעוד צעד אחורה בעולם השקיפות. כשבוחרים לפני שנים מספר לדיווח, מסכום של 20,000 שקל, למה לחזור צעד אחורה בעולם השקיפות אם אנחנו הולכים כל הזמן צעדים קדימה בתחום השקיפות?
לפי התקנות יש ממילא רישום פנימי מעל 20,000 שקל, אז אני לא מבין מה זה חוסך בעצם. אני לא מבין מה זה מקל על העמותות, אם ממילא צריך להיות רישום של כל סכום תרומה מעל 20,000 שקל. מה החיסכון לעמותות עצמן? אם זה חשש של אותם אנשים מלתרום ושהשם שלהם יתגלה, הרי הם יכולים להגיש בקשה לחיסיון ממילא, כך שאני לא מבין את הרציונל.

אני רוצה לדבר לרגע על תרומה מישות מדינית זרה. אני מבין שזה לא המקום, בגלל שאנחנו בתקנות, אבל אי-אפשר לנתק את זה.
<היו"ר ניסן סלומינסקי:>
אור, אני מבקש. זה לא קשור. זה חוק, זה לא רלוונטי. חבל לנו על הזמן.

<אור סדן:>
אנחנו מדברים פה על עמותות. עוד פעם, עמותות רבות עוסקות בנושאים שקשורים לציבור כולו ולא סתם יש חובות שקיפות על עמותות. חובות שקיפות מוגברות בדוח הכספי. מי שלא רוצה לתרום לעמותות, יכול להיות שיש לו סיבה טובה לזה, אז שלא יתרום. במצבים מסוימים שווה השקיפות את היעדר הכספים האלה, כמו שאמרה חברת הכנסת רוזין.

<היו"ר ניסן סלומינסקי:>
רויטל, רצית לדבר?

<רויטל סויד (המחנה הציוני):>
לא.

<היו"ר ניסן סלומינסקי:>
יוסף, רצית לדבר?

<יוסף ג'בארין (הרשימה המשותפת):>
כן. סיימו? אני רוצה לשמוע.

<היו"ר ניסן סלומינסקי:>
אופיר.

<אופיר כץ:>
אנחנו מדברים על שקיפות. החיסיון שמדובר עליו פה, הוא בא למנוע שקיפות. אנחנו ב-2018, הכול גלוי. הכול גלוי ואין שום סיבה לא לגלות בצורה ברורה את שם התורם. ככל שהתרומה גדולה יותר, היכולת של תורם להשפיע על החברה או על העמותה עצמה גדולה יותר, ולכן החיסיון צריך להיות קטן יותר, כדי שכולם יוכלו לדעת מה התורם הזה תרם, מה כוונתו לעשות ואיך הוא מנסה להשפיע על מהלכים כאלה או אחרים.
קודם כול, במצב הנוכחי, כל אדם שהגיש בקשה לרשם – תתקנו אותי אם זה לא נכון – וביקש חיסיון, קיבל חיסיון. זה מה שנאמר לי.
<אביטל שרייבר:>
אם הוא - - -

<היו"ר ניסן סלומינסקי:>
תתני תשובה אחר-כך.

<אופיר כץ:>
היו לו דברים טכניים, והוא קיבל חיסיון. ברור לגמרי שהדבר הזה לא יכול להיות, וברור לגמרי שזה לא יכול להיות לגבי תרומות גדולות. וצריך להגדיר מה זה תרומה גדולה. נאמר פה 150,000 שקל, אני מסכים. לא יכול להיות שמי שתורם יותר מ-150,000 יאמר: אני לא רוצה שידעו שתרמתי, זה לא יכול להיות. בעולם של 2018 זה לא יכול להיות. היום כשעמותה מקבלת כסף מחו"ל, הבנק לא מקבל את הכסף עד שהעמותה לא מודיעה מי התורם, והאם התורם שילם מס בארץ התרומה שלו. הבנק יודע, אבל אני לא יודע. זה נראה לי אבסורד. 

לכן אנחנו חושבים שצריכים לצמצם עד אפס את החיסיון, ודאי לגבי תרומות גדולות. לגבי הוויכוח אם 20,000 או 50,000, אני לא רוצה להיכנס לזה כרגע, זה טוב וזה טוב. ברגע שהחיסיון יצומצם, אין לזה כל-כך משמעות לטעמי.

<היו"ר ניסן סלומינסקי:>
תודה. מישהו עוד רצה?

<אופיר כץ:>
סליחה, אנחנו הגשנו נייר מסודר לוועדה. הצענו שלוש חלופות: עד 50,000, מעל 50,000 ומעל 150,000.

<היו"ר ניסן סלומינסקי:>
תודה. גליה.
<גליה פיט:>
רק שתי הערות קטנות. אור סדן מהתנועה לחופש המידע אמר לגבי זה שממילא העמותות חייבות לנהל לעצמן, לפי התקנות האלה, רישום על כל תרומה מעל 20,000 שקל, לכן המהלך הזה הוא לא מהלך שמסיר מהן את הנטל הביורוקרטי, אלא רק מקשה על השקיפות.
אני רוצה לציין ולהגיד שאם מסתכלים בנוסח הדיווח שנדרש, אנחנו מגלים שמעבר לחיסיון השמי, הרשות דורשת, ובצדק, פירוט של מקור התרומה, אם זה יחיד, אם זה תאגיד או אם זה מלכ"ר. זה אני חושבת יכול להוות עבורנו כלי שיאפשר לעמותה מצד אחד לתת פירוט מלא על סוגי המקורות, ומצד שני להשאיר בסימן שאלה את הצורך בחיסיון עבור יחידים מסוימים.

אני, שאני עוסקת בתחום הפילנתרופיה והמחקר של פילנתרופיה, דווקא חושבת שיש ערך לפעמים לחיסיון של תורם ולצורך של תורם או תורמת להישאר בעילום שם, אבל נוכח הדיון הקודם שלנו, אפשר יהיה לעשות את זה שהכסף ייתרם דרך גוף, שלא קראנו לו צינור. מי שיהיה לו מאוד מאוד חשוב לשמור את פרטיו האישיים כדי שלא יתדפקו על דלתותיו עוד ועוד גורמים, או כדי שלא יזהו אותו עם ארגון כזה או אחר, יוכל לעשות את זה דרך אותם ארגוני צינור. 
אני חושבת שאם אנחנו כבר דורשים מעמותה רישום לעצמה על כל תרומה מעל 20,000 שקל, חשוב שהדבר הזה יובא לציבור.
עוד דבר אחד בעניין של נתונים רק כדי לסבר את האוזן. אם אנחנו מסתכלים על תרומות, יחידים ומשקי הבית בישראל, החברה האזרחית בישראל, 70% מסך התרומות, מסכומי הכסף, הם פחות מ-20,000 שקל, הם באים במנות קטנות מאוד. אנחנו מגלים פה בסך-הכול חלק קטן מאוד מהתמונה. תודה.

<היו"ר ניסן סלומינסקי:>
תודה. יוסף.

<יוסף ג'בארין (הרשימה המשותפת):>
האמת היא שההצעה מוזרה מאוד, אני חייב לומר, כי אנחנו בעידן של שקיפות, חשיפת נתונים והצגה לציבור של הידע הזה, ופתאום נתקלים במשהו הפוך לגמרי. לא רק משהו הפוך, אלא רוצים לקחת את הסכום של 20,000 ולהכפיל אותו פי שמונה, כשלכל הדעות זה משהו קצת קיצוני לחשוב עליו, בהתחשב גם בנתון ששמעתי כרגע, שאם יש בקשות של עמותות או של תורמים פרטיים להישאר בעילום שם, פחות או יותר יש הליך שמאפשר זאת. זאת אומרת, כיום יש אפשרות כזאת שמי שלא רוצה שהשם שלו ייחשף, זה אפשרי. אני לא שומע על תלונות, שדוחים את הבקשות וכדומה, ולכן צריך לחשוב על משהו אלטרנטיבי.

150,000 שקל מתורם פרטי לעמותה אחת זה סכום גדול, זה הרבה כסף. אני גם לא כל-כך מבין את השיקול של צנעת הפרט או הגנה על הפרטיות. בדרך כלל הגנה על הפרטיות, עולה המשקל שלה כאשר יש פגיעה בפרט, פגיעה בשם הטוב וכדומה. כאן זה לא ככה. מישהו חושב שיש כאן פגיעה בשם הטוב בגלל תרומה מסוימת? 
בשקלול הזה בין הרצון לשמר את צנעת הפרט מצד אחד, מצד שני זכותו של הציבור לדעת, במיוחד כשמדובר בסכומים כה גדולים, ברור לי שהרצון של הציבור גובר. מה גם שיש הסדר שמאפשר פנייה לרשם העמותות והוא מטפל בכך. לכן ההסדר הזה לא מובן. אני לא שומע את השיקול. מישהו מנסה להסתיר כאן משהו? 

<היו"ר ניסן סלומינסקי:>
החשש שהאיש פשוט לא יתרום, זה לא צנעת הפרט. ויש כאלה.
<יוסף ג'בארין (הרשימה המשותפת):>
אמרתי שיש כיום אפשרות כזאת. לא עלה כאן הטיעון שרשם העמותות לא מקבל בקשות כאלה או לא מזדהה איתן. 

אני רוצה להוסיף שהרבה מהעמותות שמקבלות כספים בסכומים כאלה הן עמותות פוליטיות, שיש להן הרבה פעילות פוליטית. זה לא פסול כמובן. זה לא פסול שתהיה עמותה עם פעילות פוליטית, אבל  אם העמותה היא עם פעילות פוליטית שמשפיעה על השיח הציבורי, האינטרס של הציבור לדעת את זהות התורמים דווקא גובר, ואפשר לחשוף את הנתונים הללו ולראות איזה עמותות מקבלות כספים פרטיים. 

אמרה כאן הגברת שהסכומים בדרך כלל מתחת ל-20,000. זה נכון בפעילות החברתית, אני מכיר את הנתון הזה. מדובר בסכומים גבוהים ככל שלעמותה יש נטייה לפעילות פוליטית ולהשפיע על השיח הציבורי, ולכן גם גובר הרצון של הציבור לדעת והאינטרס של הציבור לדעת מי הם התורמים הללו. ולכן אני מציע לא לאשר את הבקשה הזאת ולהסתפק בהסדר הקיים כיום.

<היו"ר ניסן סלומינסקי:>
תודה. אסנת אחרונה ואחר-כך נעבור לתשובות.

<אסנת חזן:>
אני אסבר את האוזן מבחינת הנתונים. נכון שיש נראות גדולה יותר אולי לעמותות שעוסקות בפעילות פוליטית, אבל מבחינת הנתונים תרומות גדולות וגדולות מאוד מגיעות לכל העמותות מכל התחומים. אולי הציבור יודע עליהן פחות, אבל דווקא הארגונים הפוליטיים, או שתומכים באיזה פעילות פוליטית, או סנגור, או איזה אג'נדה בעלת אופי פוליטי, הם לא ארגונים שמקבלים – סכומי הכסף הגדולים מבחינה מצטברת, לא בהכרח מגיעים אליהם.

במובן הזה הייתי רוצה שהדיון לא יתמקד רק בעמותות הפוליטיות - - -

<יוסף ג'בארין (הרשימה המשותפת):>
אולי האינטרס.

<אסנת חזן:>
רגע. עוד נקודה. כשאנחנו מדברים פה על סך-כול התרומות, כפי שגם גליה דיברה על תרומות משקי הבית, אם אנחנו מסתכלים על תרומות משקי הבית בחברות ביחד, יותר ממחצית נמצאים מתחת לרף ה-20,000, מחצית מסך כל התרומות, ולכן אנחנו לא מדברים עליהן, עוד 40% נמצאות מעל ה-500,000 וגם עליהן אנחנו לא מדברים. כל הוויכוח שלנו פה הוא בין 20,000 ל-100,000, כשאני אדע בדיוק לגבי 150,000, יש לנו אינדיקציות למידות התרומות, אבל בין 20,000 ל-100,000 מדובר ב-10% לא ממספר התרומות, אלא מסך כל הכסף.

נכון, הקפיצה הזאת נראית לכם עצומה, ובאמת אפשר לדון בנושא שקיפות וכו', לא על זה אני נותנת פה את דעתי, רק בעניין הזה של כמה תרומות מדובר. קפצנו אומנם מ-20,000 ל-150,000, מבחינת הסך-הכול אנחנו מדברים פה על 10%.

<יעל גרמן (יש עתיד):>
אני מבקשת.

<היו"ר ניסן סלומינסקי:>
אבל ממש קצר, יעל.

<יעל גרמן (יש עתיד):>
אני חושבת שלא הסברתי את עצמי נכון. אני לא מדברת על העלאה, אני מדברת על העיקרון. והעיקרון שלי הוא מהשקל הראשון. ועוד דבר אחד אני רוצה לומר, אני הבנתי את יוסף טוב מאוד, אין הכוונה לעמותה פוליטית. כולכם מכירות את הפרשיות שהיו, שכאשר שר מסוים, בוא נאמר במשרד הפנים, היו לו קשרים עם עמותות נהדרות, שהיו עמותות למען חינוך דתי, חרדי, לא משנה, ומי שחפץ ביקרו, אדם פרטי שרצה לקבל המון היתרים באותו משרד שבו הוא היה, היה תורם לעמותות האלה. 
באמת, חבר'ה, זה פוליטי, לזה אנחנו מתכוונים בהקשר פוליטי. לא שהעמותה היא פוליטית, שהתרומות הן למטרות פוליטיות. ואנחנו יודעים שזה קיים, ואני רוצה לדעת מהשקל הראשון כמה ומי תרם לעמותה הזאת שקשורה בצורה כזאת או אחרת לשר או למפלגה. אני חושבת שזה אלמנטרי. ועדיין לא קיבלתי תשובה מדוע - - -

<היו"ר ניסן סלומינסקי:>
אני רוצה לתת להם לענות תשובות עכשיו.

<יעל גרמן (יש עתיד):>
אני רוצה לחדד את השאלה, כי אני רוצה לקבל עליה תשובה. אני לא יודעת אם נקבל את מלוא תאוותנו, אבל לפחות כמו שאתם עושים בנושא של המשכורות, שלא כל אחד יראה, אבל שאפשר יהיה להגיש בקשה, והבקשה הזאת תהיה חשופה רק לעיני המבקש, לא לכלל הציבור.

<מיכל רוזין (מרצ):>
עד איזה סכום?

<יעל גרמן (יש עתיד):>
מהשקל הראשון. מי שרוצה לבקש, צריך לקבל.

<היו"ר ניסן סלומינסקי:>
גלי או אביטל? 

<יוסף ג'בארין (הרשימה המשותפת):>
כבוד היושב-ראש, סליחה, עלה כאן נושא חשוב מאוד בדיון. האם הוא נכון? האם היו בקשות של חיסיון שנדחו על-ידי הרשויות או שמקבלים את כל הבקשות הללו ואז בכלל אין בעיה?
<תמר זנדברג (מרצ):>
אני יכולה להוסיף משהו לפני שהם עונים?

<יוסף ג'בארין (הרשימה המשותפת):>
מישהו יכול לענות?

<גלי גרוס:>
אנחנו רוצים לענות על כל השאלות. אין בעיה. רשמנו לעצמנו.

<תמר זנדברג (מרצ):>
תודה. קודם כול, סליחה על האיחור. נכחתי בדיון הקודם והיה לי רושם קצת שונה ממה שקורה פה כרגע, ואני רוצה רגע הבהרה. בדיון הקודם, ככה זה הוצג כאן לפחות, כאילו דובר בתקנות ישנות, מתקופת השרה ציפי לבני, מלפני כמה שנים, שנועדו כדי להקל באופן מאוד תמים על התורמים ועל העמותות, ויש עמותות כשבכלל אין שום בעיה, ולמה דיווח? 
כאן בוועדה הוצגה מציאות. אגב, יכול להיות שזו המציאות, ואני לא יודעת אם השתנתה, אבל אולי קצת התחדדה בשנים האחרונות, מאז שהתקנות האלה נהגו בתקופת השרה הקודמת ועד היום, וכן, מציאות שהיא מאוד מאוד פוליטית, במיוחד בתחום התרומות החסויות.
כן הוצגו כאן עמותות שמקדמות חקיקה בכנסת, שרודפות אחרי ארגוני חברה אזרחית, דווקא מצד שמאל, ששם התרומות כולן שקופות וגלויות לציבור, ודווקא הן אלה שמבקשות חסיונות ומקבלות. היה כאן רשם העמותות שכמעט, אני חייבת להגיד, הופתע ואמר שעד היום היה להם מנגנון חיסיון אוטומטי. 

הוצגה כאן מציאות מאוד מאוד טבולה בפוליטיקה של בקשות חסיונות מאוד מאוד בעייתיות, כמו למשל מקוקה קולה, שלא התקבלה, והייתה בין היחידות, כמו למשל מגורמים אחרים שקיבלו חיסיון, לא ברור למה, בלי שזה נבדק ובלי שיש לזה הצדקה, מעמותות מאוד פוליטיות, שמקיימות פעילות פוליטית, שמקדמות כאן חקיקה פוליטית בכנסת וכו'.

אני יצאתי מהדיון עם רושם, גם ממך, אדוני היושב-ראש, אני חייבת לומר, וגם מנציגי משרד המשפטים, שזאת מציאות שונה והם הולכים הביתה לעשות שיעורי בית ולחזור אלינו עם תיקונים, לפחות בתחום הזה של החסיונות, מכיוון שהובן כאן שאנחנו בעולם חדש, בעולם שבו השקיפות היא מאוד מאוד גדולה, בעולם שבו הכנסת קידמה כאן הצעות לשקיפות, בעינינו מיותרות ורודפות, אבל כל מיני תגים וחובת דיווח וזה, וביד השנייה, עכשיו, רוצים כאן, בהליך שלפי הדלילות סביב השולחן אין לתאר אותו אלא כמחטף, להעלות את הסכום החסוי, למרות כל מה שהוצג כאן ולמרות המציאות החדשה הזאת.

ולכן אני רוצה לומר שאם מדובר כאן במהלך פוליטי מטעם השרה, מטעם אני לא יודעת איזה גורמים שיש כאן, אין לזה שום הצדקה. אנחנו בעולם של עודף שקיפות, בפרט שהשקיפות הזאת, אנחנו רואים שהופכת להיות כלי פוליטי, שביד אחת רודפת אחרי ארגונים שהם שקופים לחלוטין, וביד השנייה, מסתבר פה שרוצים להגביר את החסיונות על הצד הפוליטי השני, שבמקרה מזוהה עם השרה ועם המפלגה של אדוני.

לכן אני רוצה להבין. אם זה המצב, תתנו גילוי נאות לציבור. אם זה לא המצב, ממש לא ברור לי מה מקורה בבקשה להעלות את הסכום שמותר בחיסיון, וצריך חד-משמעית מכל וכל לדחות אותה על הסף. תודה.

<היו"ר ניסן סלומינסקי:>
תודה. גלי.

<גלי גרוס:>
אני אתייחס, אחר-כך אביטל תשלים. עלו פה כל מיני שאלות, אני רוצה לענות עליהן. אחת השאלות שעלתה כחוט השני זו השאלה האם זה בא מצורך מקצועי ואיך הגענו לסכום של 150,000 שקל. קודם כול, חד-משמעית זה בא מבדיקה מקצועית, אתם יכולים גם לראות, לא רק לקבל את מה שאני אומרת. כבר ב-2013 הרף של 150,000 שקל פורסם במסגרת הנוהל שלנו להגשת בקשה לחסיון תרומות. נעשה אז, בשעתו, דיון גם עם פילנתרופים וגם עם גורמים אחרים, במסגרת השולחן העגול שמתנהל במשרד ראש הממשלה, ושם הגענו לסכום של 150,000 שקל כסכום חותך בשאלה של מתי אנחנו צריכים להחמיר את התנאים – בהקשר ההוא זה היה אגב בקשה לפרסום תרומות – ומתי לא.
בעקבות זאת – וזה דבר שעולה ומתעורר בשנים האחרונות, כל הנושא של השקיפות והתורמים בפרט – אנחנו כל הזמן עושים חשיבה פנימית בשאלה מה תפקידנו בהקשר הזה, מה שיקול הדעת שאנחנו מגבילים במתן חיסיון, מה הסכומים שעליהם צריך לדווח לנו. בעקבות החשיבה והבדיקה הזאת הגענו למסקנה שאם בין 20,000 ל-150,000 כמו שנאמר כאן, ואנחנו גם לא מסתירים את זה, כמעט כל מי שמבקש חיסיון מקבל, אלא אם כן הוא תאגיד, ומבחינתנו אם תורם אומר שהוא רוצה לשמור על פרטיותו והוא לא הונצח על-ידי עמותה, הוא מקבל, במובן הזה זה שוויוני לחלוטין, לא פוליטי בכלל. יש מפלגות מכל הסקטורים שנמצאים ברשימה.
<מיכל רוזין (מרצ):>
למה להפוך את זה לאוטומטי?

<גלי גרוס:>
שנייה. אני אסביר. שמעתי את השאלה. קודם שאלתם איך הגענו לזה, אני מסבירה. יכול להיות שאפשר לחשוב אחרת. אנחנו באים לפה לא בשביל חותמת גומי של הוועדה, אלא בדיוק לדיון ציבורי, וזאת שאלה שיש בה - - -
<תמר זנדברג (מרצ):>
בדיון הקודם הוצגו כאן דברים שונים מהחשיבה שלכם המקצועית.
<היו"ר ניסן סלומינסקי:>
תלוי מה. שמעו גם וגם.
<גלי גרוס:>
בדיון הקודם בהקשר הזה לא הגענו לסוגיה הזאת, והיא גם לא חודדה, ולא נשמעו עד הסוף העמדות בשאלה הזאת, כי לא דנו בה, כי דילגנו עליה. נכון שאמרנו שברור שצריך לעשות הכנה נוספת בהקשר הזה לקראת הדיון, אבל עוד היה ברור שהדיון הנוכחי יתמקד בשאלה הזאת, ולכן לא עשינו איזה שינוי. בהחלט, הנה עכשיו המקום לדיון הציבורי בשאלה.

שאלתם איך הגענו לזה. נתחיל את הדיון מאיזה נקודה, ואז נקיים את הדיון. הגענו ל-150,000 שקל. עוד בשעתו, ב-2013, אגב הדיונים עם הפילנתרופים והשולחנות העגולים, כבר אז זה פורסם כמדרגה רלוונטית במסגרת הנוהל שפרסמנו באשר לבקשה לחסיון תרומות. באוגוסט 2014 שרת המשפטים דאז, ציפי לבני, הגישה לראשונה את טיוטת התקנות הזאת לוועדה, שגם בה נקבע סכום של 150,000, על בסיס ההמלצה המקצועית שלנו, כי אנחנו הרגשנו לא נוח עם הסיטואציה שכל מי שמבקש, מקבל. אמרנו: רגע, בין 20,000 שקל ל-150,000 שקל, מכיוון שכל תרומה נענית והבקשה היא באמצעות העמותה, ואפילו לא מטריחים את התורם להגיש את הבקשה, זה משהו מאוד מלאכותי. אנחנו לא ראינו צורך, באיזון שבין הצורך הביורוקרטי לבין הצרכים האחרים, ומכיוון שכל בקשה ממילא נענית דרך בקשת העמותה, לבקש את ההקפדה הזאת שהתורם יבקש.

אפשר לבוא ולהגיד, וזה לגיטימי: לא, סליחה, עדיין יש ערך לעצם העובדה שמוגשת בקשה, ועדיין יש ערך לעצם העובדה שהציבור ידע, ואת זה הוא יודע, שהוגשה בקשה. בסדר גמור. אנחנו נמצאים פה בדיון ציבורי, אפשר להגיע למסקנה. אנחנו, בגישה שלנו - - -

<תמר זנדברג (מרצ):>
הטענה שלנו היא הפוכה. כשאנחנו בוחנים את החסיונות שניתנו עד היום, אמר כאן הרשם בדיון הקודם ביושר, שהוא נתן אותם בצורה אוטומטית ולא שם לב.
<גלי גרוס:>
גם אני אומרת.
<תמר זנדברג (מרצ):>
זה מה שבעינינו כרגע ראוי לבחינה. לא להרחיב את זה, אלא הפוך. ניתנו חסיונות לעמותות פוליטיות שאחר-כך נעשה בהם שימוש פוליטי, והפנייה שלנו אליכם היתה לבחון מחדש חסיונות שכבר הוטלו.
<היו"ר ניסן סלומינסקי:>
תמר, אני מבקש.

<תמר זנדברג (מרצ):>
לא רק שאתם לא באים לדווח לנו שאתם עושים את זה, אלא שאתם גם רוצים להרחיב.

<היו"ר ניסן סלומינסקי:>
תמר, אני מבקש.

<גלי גרוס:>
אני חוזרת ואומרת, עשינו בדיקה מקצועית בבסיס הבקשות והניסיון שיש לנו בהקשר הזה. המסקנה שלנו היתה שאם בין 20,000 ל-150,000 זו בקשה די טכנית, באמצעות העמותה עבור התורמים, רצינו לחסוך את הביורוקרטיה של הגשת הבקשה. אפשר להתווכח על זה. מעל 150,000 שקל החמרנו את הדרישות הפרוצדורליות, אמרנו שזה חייב להיות באמצעות הציר של חבר ועד של העמותה, שמסביר שהתורם אכן ביקש מהטעמים האלה והאלה, והוא מבקש להיות חסוי מהטעמים האלה והאלה. 

<מיכל רוזין (מרצ):>
- - - להחריג תאגיד גם עד 150,000?
<גלי גרוס:>
אין חסיון של תאגיד.
<מיכל רוזין (מרצ):>
עד 150,000.

<גלי גרוס:>
שוב, דברים יכולים להתחדד.

<תמר זנדברג (מרצ):>
זאת אומרת, קוקה קולה תתרום לתאגיד פרסום, תיקח חלק בקמפיין שתולים - -
<היו"ר ניסן סלומינסקי:>
לא, לא. תמר, אי-אפשר.

<תמר זנדברג (מרצ):>
- - שבא לעשות רדיפה אישית ופוליטית אחרי אזרחים ופעילי זכויות אדם, ואתם ידכם לא במעל, זה לא מעניין אתכם.

<היו"ר ניסן סלומינסקי:>
תמר, אני מבקש.

<גלי גרוס:>
אנחנו אומרים שוב, אנחנו לא חושבים שתאגיד צריך לקבל חיסיון. יש פה שתי שאלות נפרדות וכן כרוכות אחת בשנייה, אבל צריך לקיים את הדיון ביחס לשתי השאלות, כי יש פה כל הזמן ערבוב. שאלה ראשונה היא מה רף הדיווח. על בסיס הניסיון שלנו חשבנו מעל 150,000. אפשר להתווכח. שאלה שנייה היא - - -
<יוסף ג'בארין (הרשימה המשותפת):>
פי שמונה ממה שקיים. לא חשבתם על עוד 5,000 שקל או 10,000 שקל?
<היו"ר ניסן סלומינסקי:>
יוסף, די. אני מבקש מחבריי, תנו להם לדבר. רציתם לשמוע תשובות, אתם לא יכולים כל הזמן להפריע.
<גלי גרוס:>
אני מסבירה מאיפה הגענו לזה. כאן חברי הוועדה המכובדים יכולים לחלוק עלינו ויכולים להחליט אחרת, וזה בסדר גמור.
<יוסף ג'בארין (הרשימה המשותפת):>
אנחנו חולקים.
<היו"ר ניסן סלומינסקי:>
בסדר, אז אתה חולק.

<גלי גרוס:>
שאלו אותי איך הגענו, אני מסבירה. אתם יכולים להגיד: לא, עשיתם טעות. בסדר גמור, לכן אנחנו כאן. אתם שאלתם איך הגענו והאם זה היה שיקול פוליטי או לא, אני מסבירה את השתלשלות העניינים. לעניות דעתי המקצועית, מהדיונים שמתקיימים אצלנו, ב-2013 זה הובא לראשונה לציבור, ב-2014 זה הוגש לכאן, לא הושלמו הדיונים בתקנות האלה באותו מועד, ולכן זה הוגש שנית על-ידי שרת המשפטים עכשיו.
במהלך הדרך התחדדה שאלה, והיא עולה כל הזמן, וגם עלתה בזמנו בוועדה לביקורת המדינה ובכל מיני הקשרים, מה הקריטריונים שעל בסיסם הרשם נענה או לא נענה בבקשה לחיסיון, ומה צריכים להיות הקריטריונים.

ככה אנחנו תופסים את תפקידנו, אנחנו גם אמרנו את זה, וזה מאוד שוויוני וניטרלי, אפשר להתווכח שוב על אופן הפעלת שיקול הדעת. מבחינתנו ככה אנחנו מפעילים. לא רק שאנחנו אומרים את זה בצורה שקופה וברורה, גם ביקשנו לעגן את זה במפורש בתקנות, כפי שעלה כאן. שוב, אפשר להתווכח אם מקובל עליכם או לא, אבל אנחנו במפורש אמרנו וביקשנו שיהיה כתוב ברחל בתך הקטנה, שאם הוגשה הבקשה, יאשרה הרשם. אם התורם ביקש לחסות פרט מפרטיו, מטעמים של הגנת הפרטיות או רצון למתן בסתר, רשאי הוא לאשר את הבקשה גם אם שוכנע מנימוקים אחרים. 

אנחנו עומדים מאחורי העמדה הזאת כעמדה מקצועית שלנו ואנחנו חושבים שלתורם כן יש זכות לבקש שפרטיו יהיו חסויים.

<תמר זנדברג (מרצ):>
מאיזה טעמים?

<גלי גרוס:>
מטעמים שהוא לא מעוניין שהפרטים שלו יהיו ידועים.

<תמר זנדברג (מרצ):>
אבל את אמרת עכשיו - - -

<היו"ר ניסן סלומינסקי:>
לא, לא. תמר, אני מבקש.

<תמר זנדברג (מרצ):>
יש הבדל בין מישהו שרוצה לתרום בגלל סיטואציה אישית או משהו כזה לבין מישהו שמתבייש בזה שהכסף שלו הולך לרדוף אחרי אזרחים רדיפה פוליטית.

<היו"ר ניסן סלומינסקי:>
תמר, אני מבקש.

<תמר זנדברג (מרצ):>
זה חונה במגרש שלכם עכשיו.

<גלי גרוס:>
אני לא יודעת להתחקות אחרי הכוונות.

<תמר זנדברג (מרצ):>
לכן את נותנת לו להסתיר עוד יותר?

<יעל גרמן (יש עתיד):>
או למצוא חן בעיני שר שהוא זקוק לו.

<גלי גרוס:>
אני דורשת ממנו כמה דברים. דבר ראשון שאני דורשת, שאיתי, כרשם העמותות, וגם אמרתי קודם לרשויות המדינה האחרות, אבל איתי כרשם העמותות, הוא יהיה גלוי. דבר ראשון. אם אני רואה במסגרת התפקיד הפיקוחי שלי על עמותה, שהייתה איזה בעיה עם התורם, הפרטים שלו כן ידועים כלפיי ואני יכולה להשתמש בסמכויות שיש לי.
<יעל גרמן (יש עתיד):>
מתי השתמשת בפעם האחרונה בסמכות שלך?
<תמר זנדברג (מרצ):>
את לא צנזור, הציבור השופט.

<גלי גרוס:>
אני לא רואה - - -

<תמר זנדברג (מרצ):>
סליחה, את לא בוחנת את פעילות העמותה.

<היו"ר ניסן סלומינסקי:>
תמר, אני מבקש.

<תמר זנדברג (מרצ):>
את לא צנזור מה העמותה עושה, זה הציבור שופט. בזה שאת נותנת יד להסתיר את זה מהציבור, את נותנת לו להסתתר מאחורי החיסיון הזה.

<היו"ר ניסן סלומינסקי:>
תמר, אני מבקש כבר פעם שלישית ממך. שאלתם שאלות, נתנו לכם לשאול. תנו לה לתת תשובות. אני לא מסכים. אני יודע מה את מתכוונת לעשות, אני מבקש. תנו לה להשיב את התשובות.

<מיכל רוזין (מרצ):>
כולנו אמרנו את זה. זה מאוד ברור. אנחנו לא מסתירים.

<תמר זנדברג (מרצ):>
מה זאת אומרת? מה יש פה להסתיר?

<מיכל רוזין (מרצ):>
מי שמסתיר זה הצד השני שטוען בשם שקיפות.
<היו"ר ניסן סלומינסקי:>
לא זה. על זה אתם חוזרים עשר פעמים. אתם רוצים למשוך את הזמן, זה בסדר.

<תמר זנדברג (מרצ):>
לא. היא לא עונה על זה.

<היו"ר ניסן סלומינסקי:>
תני לה לענות. שמעת אותה עד הסוף?

<תמר זנדברג (מרצ):>
כן.

<היו"ר ניסן סלומינסקי:>
את המינימום אפילו לא שמעת.

<יעל גרמן (יש עתיד):>
אני מבקשת תשובה לשאלה שלי.

<מיכל רוזין (מרצ):>
אנחנו ממש לא מסתתרים.
<גלי גרוס:>
אתם יכולים לא להסכים איתי, אגב, זה לגיטימי, אבל כך תפסנו את תפקידנו בהקשר הזה.
<תמר זנדברג (מרצ):>
ועכשיו, אחרי שראיתם איזה שימוש נעשה בזה.
<היו"ר ניסן סלומינסקי:>
גלי, תמשיכי את התשובות איך שאת יודעת, נקודה. לא חייבים להסכים איתה, בהחלט לא. את תמשיכי את התשובות שלך, ואני מבקש לא להפריע.
<גלי גרוס:>
אנחנו גורם מקצועי שיש לו ניסיון בפיקוח על עמותות. יש פה, בנוסף לשאלה המקצועית, גם שאלות נוספות, ויש פה גם אחרים שהם מומחים בתחום הזה. בתפיסה שלנו, כשאנחנו רואים את העמותה במרכז, כגורם שעליו אנחנו מפקחים, אנחנו באים לוודא שהעמותה מתנהלת באופן תקין. זה תפקידנו, לוודא שהעמותה מתנהלת באופן תקין. השקיפות כמובן מאוד חשובה, אבל כמו שהסברתי קודם, התורמים זה מעגל שהוא מעבר לנושא המשרה של העמותה, העורך דין של העמותה, יש צדדים קשורים לעמותה, ואז יש את התורמים לעמותה. התורמים, על פני הדברים, הם - - -
<מיכל רוזין (מרצ):>
תורמים שמקבלים סבסוד מטעם המדינה והציבור על התרומה שלהם.
<גלי גרוס:>
המדינה יודעת מי הם אותם תורמים. 

<מיכל רוזין (מרצ):>
העמותה מקבלת על חשבונו של הציבור החזר מס.

<גלי גרוס:>
מבחינתנו יש הבחנה, וזה גם עונה לשאלה של גליה בהקשר הזה – יש הבחנה בין מתי התרומה בעילום שם גם מבחינת העמותה, וזה גם נוגע לשאלות של שימוש במזומנים, הלבנת הון וכל מיני דברים אחרים, לבין מתי הציבור הרחב, לא רשויות המדינה – הציבור הרחב צריך לדעת מיהו התורם. אתם חושבים אחרת.
<תמר זנדברג (מרצ):>
למה שהדיפולט לא יהיה שהציבור ידע אלא אם יש סיבה שלא?
<גלי גרוס:>
הדיפולט במדינת ישראל , ובמפתיע לא מצאתי לזה תימוכין במדינות אחרות, הוא שהציבור יודע. מהו הסכום שממנו הציבור יודע? אף אחד לא יכול לעמוד ב-5 שקלים של מבצע "הקש בדלת", להתחיל לתעד את כל הגורמים. 

<תמר זנדברג (מרצ):>
את עכשיו מעלה ל-150,000 שקל.

<היו"ר ניסן סלומינסקי:>
אם נמשיך ככה, אני פשוט אפסיק את התשובות שלה וזהו. בין כה וכה אין טעם לתשובות.

<יעל גרמן (יש עתיד):>
 - - - שאלה ששאלתי פעמיים.

<תמר זנדברג (מרצ):>
 - - - זו היתממות - - -
<היו"ר ניסן סלומינסקי:>
עוד הפרעה אחת ואני מפסיק את התשובות.
<יעל גרמן (יש עתיד):>
יש לנו ארבע דקות, ואנחנו צריכים ללכת.
<היו"ר ניסן סלומינסקי:>
אני לא חייב לעשות הצבעה עכשיו, לא צריך להיות בלחץ.

<יעל גרמן (יש עתיד):>
יש לנו עוד ארבע דקות לישיבות הסיעה, אני מבקשת לקבל תשובה לשאלה - - -

<היו"ר ניסן סלומינסקי:>
אתם לא נותנים לה לתת תשובות.

<יעל גרמן (יש עתיד):>
אני לא שמעתי מדוע לא בחרת באותה דרך שבחרת להסתיר את המשכורות הגבוהות?

<היו"ר ניסן סלומינסקי:>
יעל.

<מיכל רוזין (מרצ):>
היא ביקשה לחזור על השאלה של יעל.
<היו"ר ניסן סלומינסקי:>
אתם חוזרים כל הזמן.

<מיכל רוזין (מרצ):>
היא ביקשה לחזור על השאלה של יעל.

<גלי גרוס:>
מה זה העניין של המשכורות הגבוהות? יש פה מערכת של איזונים, ואת נקודת האיזון אפשר לשים בכל מיני מקומות. ביחס לשכר וגם לגבי תרומות - - -
<יעל גרמן (יש עתיד):>
עזבי את השכר. למה שלא תעשי - - -
<גלי גרוס:>
אני מסבירה. רגע, אני עונה. גם לגבי תרומות שהן לא חסויות, זה מתנהג בדיוק במנגנון של השכר. חוק העמותות בסעיף 39 קובע שהשמות של התורמים לא יפורסמו, הם כן מפורסמים בתיק העמותה, כמו לגבי שמות מקבלי השכר - -
<יעל גרמן (יש עתיד):>
אפשר לבקש את זה?
<גלי גרוס:>
- - והציבור יכול לעיין.

<יעל גרמן (יש עתיד):>
למה שהכול לא יתנהל כך?

<גלי גרוס:>
ככה הכול מתנהל, למעט במצב שבו מוגשת בקשת חיסיון. אם מוגשת בקשת חיסיון, המשמעות היא שהפרטים של התורם לא גלויים, גם לא בתיק העמותה, כי הוא ביקש חיסיון. מה שגלוי בתיק העמותה זו עצם העובדה שהיא ביקשה חיסיון, אבל אם נגלה את הפרטים של התורמת, אין משמעות לחיסיון. אפשר שוב להתווכח על - - -

<יעל גרמן (יש עתיד):>
את לא נותנת לנו תשובה.

<יוסף ג'בארין (הרשימה המשותפת):>
שאלנו האם היו בקשות חיסיון שנדחו.

<גלי גרוס:>
בגדול, המדיניות של הרשם היא, וגם על זה היתה ביקורת, אבל אנחנו עומדים מאחוריה, שאם תורם מבקש ממני, והוא לא מונצח על-ידי העמותה והוא לא גלוי בשום דרך אחרת והוא לא תאגיד, הוא בא אליי ואומר: מטעמים שלי שהפרטים שלי לא יהיו ידועים, אני רוצה לתת בסתר, אני רוצה לשמור על פרטיותי, אני לא רוצה שיציקו לי - - -
<יוסף ג'בארין (הרשימה המשותפת):>
אז מה מטרת התיקון?

<יעל גרמן (יש עתיד):>
בשביל מה צריך את המגבלה אם כל מי שרוצה לשמור על חיסיון - - -

<יוסף ג'בארין (הרשימה המשותפת):>
אם הרשם תמיד נתן - - -

<היו"ר ניסן סלומינסקי:>
יוסף, די.

<גלי גרוס:>
נעשה פה איזה איזון.

<יעל גרמן (יש עתיד):>
איזה איזון?

<היו"ר ניסן סלומינסקי:>
אנחנו חוזרים על אותם דברים - - -

<יעל גרמן (יש עתיד):>
אז אל תעשי מגבלה.
<גלי גרוס:>
נעשה פה איזון בביורוקרטיה.
<היו"ר ניסן סלומינסקי:>
יעל, כבר שלוש-ארבע פעמים אנחנו חוזרים.
<מיכל רוזין (מרצ):>
אנחנו לא מסכימים.
<היו"ר ניסן סלומינסקי:>
בסדר. אני מסכים.

<תמר זנדברג (מרצ):>
זה לא רק שלא מסכימים, הרושם שלנו שיש כאן היתממות, שהדרג המקצועי משמש כלי שרת בידי הדרג הפוליטי, שמנסה להביא כאן עמותות פוליטיות ולהגביר את החיסיון עליהן, בזמן שבצד השני של המפה הפוליטית רודפים עם חוקי שקיפות - - -

<היו"ר ניסן סלומינסקי:>
זה הוגש עוד על-ידי ציפי לבני, אני אדיש לזה. תודה. יש לנו כאן עוד חלק.

<תמר זנדברג (מרצ):>
זה הרושם שלי, אני מצטערת.

<יוסף ג'בארין (הרשימה המשותפת):>
אני רוצה להבין אם יש הבדל בין העמותות, עמותה שיש לה 46ב, או שהכול אותו דבר?
<מיכל רוזין (מרצ):>
א'.
<גלי גרוס:>
אין הבדל במובן של הדיווח לפי חוק העמותות. כל העמותות ורשויות המס כן נדרשות לדווח על כל תרומה מעל 20,000 שקל, ואלה שמקבלות 46, אז גם הצד השני, התורם גם מגיש בקשה אקטיבית לזיכוי, אז בוודאי שהפרטים שלו ידועים.
<מיכל רוזין (מרצ):>
זה לא מפורסם. 
<יוסף ג'בארין (הרשימה המשותפת):>
זה חשוב, כי הוא מקבל הטבה - - -

<היו"ר ניסן סלומינסקי:>
די. יוסף, אני מבקש. קפצנו, אני מבקש שתקראי את זה. לא נעשה עכשיו הצבעה, רק תקראי את הדברים.

<נעמה מנחמי:>
הדברים שעליהם דילגנו עד עכשיו קשורים לשני הסעיפים שדנו בהם. הראשון בעמוד 20 - - -

<תמר זנדברג (מרצ):>
אני רואה גם את יועץ השרה פה. אני מבינה שזה נושא שהשרה מתעניינת בו באופן מיוחד.

<היו"ר ניסן סלומינסקי:>
מי יועץ השרה פה? אני לא מכיר כאן יועץ לשרה.

<תמר זנדברג (מרצ):>
תתעדכן מה שקורה במפלגה שלך.

<היו"ר ניסן סלומינסקי:>
אני לא מכיר. אני לא יודע מי. תקראי בבקשה.

<נעמה מנחמי:>
סוף עמוד 19, בתחתיתו ממש, (ב) נתונים לגבי תרומות שקיבלה העמותה בשנת הדוח, וההמשך בעמוד 20.

ב) נתונים לגבי תרומות שקיבלה העמותה בשנת הדוח:
האם העמותה קיבלה תרומות לגביהן נדרש לציין בדוח הכספי את שם התורם לפי תקנה 7א לתקנות העמותות (טפסים), התשס"ט-2009 (תרומה שנתית מצטברת מתורם מסוים בסכום העולה על 150,000 שקלים חדשים או תרומה שנתית מצטברת של 50,000 שקלים חדשים לפחות והמהווה 20% מהמחזור הכספי השנתי של העמותה לפחות) 
___כן          ____לא 

אם נתקבלו תרומות כאמור, יש למלא את נספח 3 לדוח המילולי והכספי שבטופס זה. 

האם העמותה מבקשת חיסוי פרטי תורם לגבי תרומה שהתקבלה מיחיד? 
____ כן ____ לא 

לתשומת הלב, אם העמותה מבקשת חיסוי פרטי תורמים, על העמותה לציין זאת בנספח 3 לדוח המילולי והכספי שבטופס זה. כמו כן, עליה לצרף בקשה מנומקת בכתב בצירוף תצהיר של חבר ועד בעמותה, ערוכים לפי נספח 4 לדוח המילולי והכספי שבטופס זה.
לבקשה לחיסיון לגבי תרומה שסכומה עולה על 500,000 שקלים חדשים, יש לצרף גם בקשה מנומקת של התורם.
עמוד 25, הנספחים 3 ו-4, החל מתחתית עמוד 25, נספח 3 לדוח המילולי והכספי.

נספח 3 לדוח המילולי והכספי
(תקנות 7(ד), 7א(ד), 16א, 17 ו-19)

רשימת תורמים לשנת _____

יש למלא נספח זה, אם התקיים בעמותה אחד או יותר מאלה:

1. התקבלו במהלך שנת הדוח תרומות מתורם בסכום מצטבר העולה על 150,000 שקלים חדשים; 

2. התקבלו במהלך שנת הדוח תרומות מתורם בסכום מצטבר העולה על 50,000 ₪ המהוות 20% לפחות מהמחזור הכספי השנתי של העמותה;  
לעניין זה – 
יראו תורם כתורם אחד:

(1)
יחיד ובני ביתו הסמוכים על שולחנו; 

(2)
תאגיד ובעל שליטה בו וכן תאגיד אחר המצוי בשליטת התאגיד או בשליטת בעל השליטה.  
	מספר זיהוי* של התורם
	שם ושם משפחה של התורם
	סוג התורם 
(נא לסמן X עמודה המתאימה)
	מקור התרומה (נא לסמן X בעמודה המתאימה)
	סכום התרומה המצטבר
	ייעוד התרומה
	אם העמותה מבקשת אישור לחיסוי פרטי התורם, נא לסמן

	
	
	יחיד


	תאגיד ללא כוונת רווח/קרן


	תאגיד עסקי


	מישראל
	מחוץ לישראל (נא לציין את המדינה שבה מתגורר התורם או את מדינת ההתאגדות של התאגיד הזר לפי העניין)
	
	
	

	
	1.
	
	
	
	
	
	
	
	

	
	2.
	
	
	
	
	
	
	
	


* "מספר זיהוי" – ליחיד בעל תעודת זהות ישראלית – מספר תעודת זהות, לגבי יחיד שאינו בעל תעודת זהות ישראלית, מספר דרכונו תוך ציון המדינה בה הוצא, לתאגיד – מספר התאגיד; 

לתשומת הלב, לגבי תורם זר: 

1. אין צורך לצרף צילומי דרכון או מסמכי התאגדות ביחס לתורם;

2. אם אין מספר דרכון – יש לציין "אין" תחת העמודה מספר זיהוי;
3. אם התאגיד אינו תאגיד ישראלי: 
1. אם הוא רשום בישראל אצל רשם החברות כחברת חוץ לפי חוק החברות או אצל רשם השותפויות כשותפות חוץ לפי פקודת השותפויות [נוסח חדש], תשל"ה-1975  ​יש לציין את מספר התאגיד שלו בישראל;  
2. אם הוא אינו רשום בישראל כאמור, יש לציין את מספר התאגיד הזר ואת מדינת ההתאגדות; 
נספח 4 לדוח המילולי והכספי

(תקנות 7ב,16א, 17 ו- 19)

בקשה לחיסוי פרטי תורם ותצהיר חבר ועד לתמיכה בבקשה לחיסוי פרטי תורם

אני הח"מ, _____________ (שם מלא של חבר הוועד), נושא תעודת זהות שמספרה _____________, שכתובתי היא ______________________, לאחר שהוזהרתי כי עלי להצהיר את האמת כולה ואמת בלבד וכי אהיה צפוי לעונשים הקבועים בחוק אם לא אעשה כן, מצהיר בזאת כדלקמן: 

(1) אני משמש חבר ועד בעמותת ______________(שם העמותה ומספרה) (להלן - העמותה); אני נותן תצהירי זה לתמיכה בבקשת העמותה לחיסוי פרטיו של תורם, לגבי תרומה בסכום כולל של ___________ שקלים חדשים (להלן - התרומה) שהתקבלה מאת _______________ (להלן - התורם), בעל תעודת זהות שמספרה ______________, או בעל דרכון שמספרו ___________ במדינת מוצא ________ שכתובתו היא ______________________________________.  

(2) אני מצהיר כי התורם ביקש לחסות את פרטיו מטעמים אלה:
_____________________________________________________________________________________________________________________________________________________________________________________________________________________________________________________________________________________. 
(3)  אני מצהיר כי העמותה אינה מנציחה או מפרסמת בדרך אחרת, את זהותו של התורם בקשר לתרומה; 
(4) אני מצהיר כי (יש למחוק את המיותר):  
(1) אין קשר בין התורם, עסקיו או ענייניו האישיים לבין פעילות העמותה;

(2) קיים קשר בין התורם, עסקיו או ענייניו האישיים לבין פעילות העמותה, כמפורט להלן: __________________________________________________________________________________________________________________________________________________________________________________________ 
(5) אני מצהיר כי זהו שמי, להלן חתימתי ותוכן תצהירי  לעיל אמת.  
	תאריך
	חתימת חבר הוועד

	
	


אישור

אני החתום מטה, עורך דין _______________, בעל רישיון מספר _________, מאשר כי ביום ______________ הופיע בפניי במשרדי שכתובתו _________________, מר/גב' __________________________, המוכרים לי אישית/שהזדהו לפי תעודת זהות שמספרה _____________________________, ולאחר שהזהרתיו כי עליו להצהיר את האמת כולה ואת האמת בלבד וכי יהיה צפוי לעונשים הקבועים בחוק  אם לא יעשה כן, אישר נכונות הצהרתו דלעיל וחתם עליה בפניי. 

ולראיה באתי על החתום: 
	שם עורך הדין
	תאריך
	חתימה".


<היו"ר ניסן סלומינסקי:>
גמרנו את ההקראה כולה?

<נעמה מנחמי:>
אולי רק נחדד את סעיפי התחילה שבעמוד 6.

<מיכל רוזין (מרצ):>
יש לנו ישיבות סיעה.

<היו"ר ניסן סלומינסקי:>
אני לא חוטף הצבעה. עוד חצי דקה.
<מיכל רוזין (מרצ):>
אנחנו מוכנים להצביע.

<יוסף ג'בארין (הרשימה המשותפת):>
אנחנו מוכנים להצביע.

<היו"ר ניסן סלומינסקי:>
אם אתה מוכן, אנחנו יכולים בתוך חמש דקות להצביע.

<מיכל רוזין (מרצ):>
יאללה.

<היו"ר ניסן סלומינסקי:>
בחמש הדקות האלה את יודעת שהמצב ישתנה.

<מיכל רוזין (מרצ):>
עכשיו? עם ישיבות הסיעה?

<תמר זנדברג (מרצ):>
ניקח את הצ'אנס.

<היו"ר ניסן סלומינסקי:>
אני לא הולך לחטוף. רציתי רק לגמור את ההקראה.

<נעמה מנחמי:>
נסכם את סעיפי התחילה בפעם הבאה.

<היו"ר ניסן סלומינסקי:>
לא בפעם הבאה, עכשיו.

<נעמה מנחמי:>
אוקיי.
	תחילה ותחולה
	11.
	(א) תחילתן של תקנות אלה, למעט האמור בתקנת משנה (ב),  עם כניסתם לתוקף של כללים לגבי הגשת בקשות ומסמכים באופן מקוון לפי סעיף 38ב לחוק העמותות.

	
	
	(ב) תחילתן של התקנות המפורטות להלן 60 ימים מיום פרסומן - 

	
	
	
	(1) תקנות 1, 2, 5; 

	
	
	
	(2) תקנה 8, למעט תקנה 17(ב)(3) לתקנות העיקריות המובאת בה;

	
	
	
	(3) פסקאות (1), (2)(ג), (ד)(1) ו-(2) לתקנה 10 לתקנות אלה. 


זהו. 
<היו"ר ניסן סלומינסקי:>
למעשה גמרנו את הדיונים, גמרנו את ההקראה. גמרנו הכול. בישיבה הבאה.

<מיכל רוזין (מרצ):>
אלוהים גדול. אלוהים גדולה.

<היו"ר ניסן סלומינסקי:>
הישיבה נעולה.

<הישיבה ננעלה בשעה 14:03.>

